Perak selangkah pertahan kejuaraan
Oleh MUHAMMAD ZUHAILY BADLISHAH

20 November 2021, 10:40 pm
KUALA LUMPUR – Juara bertahan, Perak semakin hampir untuk mempertahankan gelaran Piala Tun Abdul Razak dimenangi musim lalu apabila melangkah ke pentas final tahun ini.
Kejayaan itu hadir selepas menewaskan seteru tradisi yang juga naib juara musim lalu, Terengganu 2-0 pada separuh akhir di Stadium Hoki Nasional, Bukit Jalil sebentar tadi.
Dua gol daripada skuad bimbingan Abdul Sukur Adam itu diperoleh menerusi pukulan sudut penalti bekas tonggak pertahanan kebangsaan, Mohamad Izad Hakimi Jamaluddin dan jaringan padang Arif Sabron pada minit ketujuh serta 46.
Lawan Perak di pentas final malam esok adalah Pahang yang mencipta kebangkitan dramatik untuk mengesahkan tempat ke perlawanan akhir edisi kali ini.
Apa tidaknya, anak-anak buah Mohd. Sufian Mohamad itu terlebih dahulu ketinggalan dua gol kepada Melaka sebelum bangkit menyamakan kedudukan 2-2 untuk mengheret perlawanan ke penentuan penalti shoot-out.
KAPTEN Pahang, Ismail Abu beraksi cemerlang memastikan pasukannya berjaya bangkit mengalahkan Melaka pada separuh akhir Piala Tun Abdul Razak sebentar tadi. – MHC
Akhirnya, Pahang berjaya mengesahkan tiket ke final selepas menang 4-3 dalam penentuan penalti shoot-out tersebut.

“Tahniah kepada para pemain kerana memberikan komitmen yang tinggi selepas kami ketinggalan dua gol. Kami akan beri yang terbaik dan menjanjikan aksi final yang menarik esok,” kata kapten Pahang, Ismail Abu. – K! ONLINE


PRN Melaka: PH terima kekalahan, kaji kelemahan
Oleh DIYANATUL ATIQAH ZAKARYA

20 November 2021, 11:23 pm
MELAKA – Pakatan Harapan (PH) menerima kekalahan dan akan mengkaji kelemahan parti itu termasuk keputusan menerima dua bekas Ahli Dewan Undangan Negeri (ADUN) yang menarik sokongan terhadap kerajaan Melaka.
Ketua Setiausaha PH, Datuk Seri Saifuddin Nasution Ismail berkata, PH menghormati keputusan yang dibuat oleh rakyat Melaka yang memilih Barisan Nasional (BN) untuk kembali menjadi kerajaan.
Ujarnya, pihaknya akan mengkaji kelemahan agar dapat memahami kehendak rakyat dan memperbaikinya sebagai persiapan dalam menghadapi Pilihan Raya Umum (PRU) Ke-15.
“Mandat yang diberikan kepada PH tidak sempat untuk kami lunaskan dalam tempoh lima tahun disebabkan dengan cara yang kita tahu.
“Bagaimanapun, rakyat telah membuat keputusan dan itu perlu dihormati kerana ia dibuat melalui pilihan raya, jadi penting untuk PH mengkaji kelemahan serta memahami keputusan rakyat,” katanya pada sidang akhbar di sini, hari ini.
Sementara itu, Pengerusi PH negeri, Adly Zahari bagaimanapun meluahkan rasa kecewa dengan kekalahan tersebut.

“Memang kita rasa berdukacita, tapi kalau bertanding memang ada kalah dan menang, namun saya melihat antara kelemahan yang berlaku adalah peratusan keluar mengundi yang rendah iaitu hanya 61 peratus, berbanding sasaran 70 peratus.
“Kita akan membuat penelitian termasuk kaedah untuk memastikan mesej parti dapat disampaikan kepada kepada rakyat dalam kita menghadapi cabaran Covid-19,” katanya.-K! ONLINE


PRN Melaka: BN perlu 5 kerusi lagi untuk bentuk kerajaan
Oleh KOSMO!

20 November 2021, 8:39 pm
PETALING JAYA – Sebanyak 10 kerusi Dewan Undangan Negeri (DUN) yang dipertandingkan di Pilihan Raya Negeri (PRN) Melaka telah sah dimenangi calon Barisan Nasional (BN).
10 kerusi tersebut termasuk, Kuala Linggi, Tanjung Bidara, Lendu, Taboh Naning, Gadek, Machap Jaya, Asahan, Ayer Limau, Rim serta Merlimau.
Mengikut kepada keputusan tidak rasmi ini, BN hanya memerlukan lima kerusi lagi untuk membentuk kerajaan di Melaka. -K! ONLINE


PRN Melaka: Calon MIC menang di Gadek
Oleh KOSMO!

20 November 2021, 8:33 pm
PETALING JAYA – Calon Tunggal MIC, VP. Shanmugam di kerusi Dewan Undangan Negeri (DUN) Gadek berjaya menewaskan lima lagi calon lain di kawasan tersebut.
Keputusan tidak rasmi ketika ini, Shanmugam telah berjaya mendahului calon Perikatan Nasional (PN), Mohd. Amir Fitri Muharam dengan 3,576 undian.
Mohd. Amir ketika ini hanya mendapat 2,043 undian. -K! ONLINE


PRN Melaka: Netizen marah penyokong tidak jaga SOP tunggu keputusan
Oleh ALWANI ZAFIRAH

20 November 2021, 9:13 pm
PETALING JAYA – Orang ramai yang menyaksikan siaran langsung keputusan Pilihan Raya Negeri (PRN) Melaka di media sosial marah apabila kelihatan penyokong sebuah parti politik berasak-asak dan tiada penjarakan fizikal.
Beberapa siaran langsung di media sosial itu menunjukkan orang ramai hadir di sebuah hotel untuk menunggu keputusan undian yang dipaparkan menerusi papan layar yang disediakan untuk tatapan umum.
Sementara itu, keadaan orang ramai dilihat begitu sesak sehingga mendatangkan kemarahan netizen yang memberi komen menerusi video langsung tersebut.
“Mana pematuhan SOP? sesak-sesak tak ada penjarakan langsung, Hidup Covid-19, “ ujar @Angkol Pasola
“Polis mana, tak saman pun orang ramai sesak macam ini,” komen @Shahrul Nizam pula.
“Alahai, jangan jadi macam PRN Sabah, kes meningkat sebab tak patuh SOP,” kata @Kimmy. – K! ONLINE


Wanita dakwa telur dari ovari dicuri makhluk asing
Oleh KOSMO!

20 November 2021, 8:30 pm
WASHINGTON – Seorang wanita mendakwa bahawa dia pernah diculik oleh sekumpulan makhluk asing yang turut mengeluarkan tiga telur dari ovarinya untuk digunakan bagi menghasilkan ‘bayi hibrid’, lapor akhbar Daily Star semalam.
Sheera Lumira Rejoice, berkongsi pengalaman tersebut menerusi akaun TikTok milkinya dan mengimbau kembali kunjungan makhluk asing ke rumahnya pada 2018.
Menerusi klip pendek itu, Rejoice mendakwa bahawa dia mempunyai parut, kesan daripada proses pengambilan telurnya selain turut mempunyai imej ujian ‘ultrasound’ bagi membuktikan dakwaan tersebut.
“Saya sedang berbaring di atas sofa di kondominium saya. Saya kemudiannya tertidur dan tiba-tiba berasa seperti lumpuh.
“Saya berada dalam keadaan kaku dan tidak mampu menggerakkan badan. Saya melihat ke arah pintu dan ternampak satu kelibat seperti manusia yang kelihatan seperti holografik,” katanya.
Rejoice kemudiannya mendapati bahawa kakinya berada dalam keadaan terbuka. Dia bagaimanapun tidak menyedari telurnya diambil sehinggalah dia berjumpa dengan seorang ‘bomoh’ yang membantu memulihkannya.

“Lelaki itu (bomoh) memberitahu saya bahawa saya mempunyai tiga bayi hibrid,” katanya.
Netizen yang menonton video tersebut kemudian membanjiri ruangan komen dengan pelbagai pendapat.
“Anda mungkin hanya mengalami lumpuh ketika tidur, ia sering berlaku apabila anda tidur secara terlentang,” komen seorang netizen. – AGENSI


PRN Melaka: Dira menang di DUN Rim
Oleh NABIL AIMAN NOR AZWAN

20 November 2021, 8:48 pm
PETALING JAYA – Calon Barisan Nasional (BN), Datuk Khaidira Abu Zahar atau Dira di kerusi Dewan Undangan Negeri (DUN) Rim berjaya menewaskan dua lagi calon lain di kawasan tersebut.
Keputusan tidak rasmi ketika ini, Khaidirah telah berjaya mendahului calon Perikatan Nasional (PN), Azalina Abdul Rahman dengan 4,037 undian.
Azalina ketika ini hanya mendapat 2,710 undian. -K! ONLINE


PRN Melaka: Ab. Rauf tawan Tanjung Bidara
Oleh KOSMO!

20 November 2021, 8:30 pm
PETALING JAYA – Pengerusi Badan Perhubungan UMNO Negeri Melaka, Datuk Seri Ab. Rauf Yusoh mendahui kiraan undi bagi Pilihan Raya Negeri (PRN) Melaka kerusi Dewan Undangan Negeri (DUN) Tanjung Bidara setakat pukul 7.50 petang tadi.
Ab. Rauf yang juga merupakan Pengerusi Barisan Nasional(BN) Melaka setakat ini memperolehi sebanyak 3,559 undi diikuti oleh calon Pakatan Harapan, Datuk Mas Ermieyati Samsudin dengan  3,195 undian.
Pertembungan tiga penjuru itu turut menyaksikan calon daripada Pakatan Harapan, Zainal Hassan memperolehi sebanyak 489 undian.
Untuk rekod, seramai 10,133 pengundi telah menjalankan tanggungjawab mereka dalam PRN kali ini. – K! ONLINE


PRN Melaka: Penyokong BN mula bersorak raikan kemenangan awal
Oleh KOSMO!

20 November 2021, 8:44 pm
PETALING JAYA – Penyokong Barisan Nasional (BN) dalam Pilihan Raya Negeri (PRN) Melaka dilihat sudah mula berkumpul dan meraikan kemenangan awal susulan menjadi pendahulu kutipan undi di beberapa kerusi yang dipertandingkan.
Turut kelihatan beberapa penyokong turut menadah tangan seolah-olah mendoakan kejayaan parti gabungan tersebut dalam PRN kali ini.
Untuk rekod, setakat ini BN telah mendahului kutipan undi di beberapa kerusi yang dipertandingkan seperti di Taboh Naning, Merlimau, Ayer Keroh dan Lendu.
Kosmo! Online difahamkan, Perdana Menteri, Datuk Seri Ismail Sabri Yaakob turut turun padang ke Bilik Gerakan BN. -K! ONLINE


Lelaki rentung terperangkap dalam Perodua Alza terbakar
Oleh TENGKU DANISH BAHRI TENGKU YUSOFF

20 November 2021, 9:21 pm
KUALA TERENGGANU – Seorang lelaki ditemui rentung dalam sebuah kenderaan pelbagai guna (MPV), Perodua Alza yang terbakar di Jalan Kuala Terengganu-Kuala Berang berhampiran Kampung Wakaf Beruas di sini hari ini.
Dalam kejadian jam 7.05 malam itu, mangsa yang masih belum disahkan identitinya dipercayai terperangkap dalam kenderaan dipandunya.
Api yang marak begitu cepat turut menyebabkan sebuah kereta Perodua Viva yang diletakkan berhampiran hangus hampir 60 peratus.
Mangsa dipercayai cuba menyelamatkan diri dengan keluar daripada kenderaan melalui tingkap namun usaha berkenaan gagal. – K!. ONLINE


PRN Melaka: Pelajar UiTM tewas di Sungai Rambai
Oleh KOSMO!

20 November 2021, 9:15 pm
PETALING JAYA – Calon termuda Pakatan Harapan (PH), Farzana Hayani Mohd. Nasir tewas di kerusi Dewan Undangan Negeri (DUN) Sungai Rambai selepas ketinggalan kepada dua calon lain di kawasan tersebut.
Keputusan tidak rasmi ketika ini, Farzana hanya mendapat 1,332 undian berbanding pendahulu di DUN tersebut daripada calon Barisan Nasional (BN), Siti Faziah Abdul Azis yang kini mendapat 3,738 undian.
Seorang lagi calon, Muhammad Jefri Safry daripada Perikatan Nasional (PN) ketika ini mendapat 2,648.-K! ONLINE


Lelaki didakwa di mahkamah kerana ganggu jiran dengan lagu ‘You’re Beautiful’
Oleh KOSMO!

20 November 2021, 9:00 pm
LONDON – Seorang lelaki dari Devon diarahkan untuk membayar wang berjumlah lebih £1,400 (RM 7,874) sebagai pampasan kepada jirannya kerana menjadikan hidup mereka sengsara selepas sering memainkan lagu James Blunt dengan kuat tanpa henti, lapor akhbar Daily Star.
Mark Carey dilaporkan sering memainkan lagu berjudul ‘You’re Beautiful’ nyanyian Blunt sehingga menyebabkan jiran berhampiran rumahnya sukar untuk tidur serta mengalami tekanan, kelesuan dan kebimbangan.
Bagaimanapun, apabila mereka pergi ke rumahnya untuk menyuarakan isu tersebut, mereka dituduh melakukan ‘penderaan’.
Kes itu dibicarakan di Mahkamah Majistret Plymouth pada 15 November lalu. Mahkamah mengarahkannya membayar lebih £1,400 (RM 7,874) sebagai pampasan kepada jirannya.
Pegawai Kesihatan Alam Sekitar turut memperoleh waran serta merampas tiga buah televisyen, pembesar suara dan peralatan muzik lain dari rumahnya.
Majistret mendapati bahawa Carey bersalah kerana melanggar Notis Perlindungan Komuniti dan didenda sebanyak £660 (RM 3,712).

Dia turut diarah membayar kos sebanyak £699.70 (RM 3,766) dan caj tambahan kepada mangsa sebanyak £66 (RM 371). – AGENSI


Dakwaan Forest City projek gagal tidak berasas – TMJ
Oleh KHAIRUL MOHD. ALI

20 November 2021, 8:01 pm
JOHOR BAHRU – Dakwaan bahawa projek Forest City di Iskandar Puteri dekat sini merupakan satu projek mega yang gagal adalah tidak berasas dan merupakan fitnah yang disebarkan oleh pihak tertentu.
Tunku Mahkota Johor, Tunku Ismail Sultan Ibrahim bertitah, sebaliknya projek berkenaan adalah satu projek yang sedang dibangunkan secara mampan dan berterusan.
“Projek ini sudah pun menyumbang pendapatan sebanyak RM630 juta kepada kerajaan negeri Johor dalam bentuk bayaran cukai, dividen, dan sebagainya.
“Projek ini juga telah mencipta pekerjaan untuk 1,200 rakyat tempatan dan menganugerahkan kontrak kerja bernilai RM1.4 bilion kepada 150 syarikat kontraktor tempatan.
“Ini secara langsung telah membuka peluang untuk memajukan industri pembinaan di Johor untuk jangka masa panjang,” titahnya dalam satu kenyataan yang dimuat naik dalam laman Facebook miliknya, hari ini.-K! ONLINE


Graduan UPSI perlu bangga dengan pencapaian sendiri
Oleh ZAKI SALLEH

20 November 2021, 8:07 pm
TANJUNG MALIM – Istiadat Konvokesyen Universiti Pendidikan Sultan Idris (UPSI) ke-22 yang bermula hari ini menyaksikan seramai 4,009 graduan menerima ijazah dan diploma masing-masing.
Daripada jumlah tersebut, seramai 88 graduan menerima ijazah doktor falsafah, ijazah sarjana (684), ijazah sarjana muda (2,572), diploma pendidikan lepasan ijazah (343) manakala graduan diploma seramai 322.
Istiadat konvokesyen di Dewan Tuanku Canselor Kampus Sultan Azlan Shah di sini itu yang berlangsung sehingga 26 November disempurnakan oleh Canselor UPSI, Raja Permaisuri Perak Tuanku Zara Salim.
Baginda turut berkenan mengurniakan Ijazah Kehormat Doktor Pengurusan Sukan kepada Presiden Majlis Olimpik Malaysia, Tan Sri Mohamad Norza Zakaria serta Ijazah Kehormat Doktor Pengurusan kepada tokoh perbankan negara, Tan Sri Azman Hashim manakala usahawan pertanian, Datuk Syed Elias Syed Ahmad dikurniakan Ijazah Kehormat Sains Pertanian.
Sementara itu Prof. Dr. Omar Abdull Kareem yang pernah berkhidmat bersama UPSI dari 2002 sehingga 2020 dikurniakan gelaran Profesor Emeritus berikutan ketokohannya dalam dunia akademik.
Naib Canselor UPSI, Prof Datuk Dr. Md Amin Md. Taff dalam ucapannya berkata, impak Covid-19 yang melanda negara memberi kesan pada pelaksanaan Istiadat Konvokesyen UPSI kali ini.

“Berdepan kemelut pandemik, UPSI mencapai pelbagai kejayaan yang membanggakan hasil perjuangan seluruh kakitangan dan juga mahasiswa,” ujarnya.
Beliau menasihatkan graduan agar memiliki rasa bangga dan demi UPSI sebagai denyut nadi yang berdetak dalam sanubari mereka sepanjang masa selepas tamat pengajian.
Md. Amin berkata, kejayaan yang dicapai UPSI seharusnya menjadi kebanggaan pada graduan ketika universiti bersejarah ini menyambut ulang tahun ke 100 penubuhannya bermula 29 November ini.-K! ONLINE


Zafirah wira KL ke final jumpa Pahang
Oleh MUHAMMAD ZUHAILY BADLISHAH

20 November 2021, 8:24 pm
KUALA LUMPUR – Kuala Lumpur (KL) berjaya mengesahkan kemaraan ke pentas final saingan Piala Tun Abdul Razak kategori wanita musim ini.
Bekas penyerang kebangsaan, Nur Zafirah Aziz muncul wira KL apabila meledak gol kemenangan pasukan pada hujung perlawanan untuk menewaskan Melaka 1-0 dalam aksi separuh akhir di Stadium Hoki Nasional, Bukit Jalil sebentar tadi.
Kapten KL, Nur Syafiqah Mohd. Zain mengakui, gol tersebut merupakan jaringan yang dinanti-nantikan pasukan selepas mereka bermula perlahan dalam aksi itu.
“Gol itu sangat berbaloi selepas kami memilih ke final dengan jalan sukar kerana kami sepatutnya boleh mengikut jalan yang lebih mudah.
“Senang cakap, kerja keras kami akhirnya menuai hasil lumayan kerana berjaya ke final,” katanya selepas tamat perlawanan sebentar tadi.
Aksi final kategori wanita esok menyaksikan KL yang dibimbing A. Kannagi bakal membuat perhitungan dengan juara bertahan, Pahang.

PEMAIN Pahang (jersi putih) meraikan kejayaan mara ke final Piala Tun Abdul Razak selepas menewaskan Melaka di Bukit Jalil sebentar tadi. – MHC
Pahang yang dikendalikan Mohamad Sabri Mohamad mengesahkan tiket ke perlawanan akhir selepas menang tipis 1-0 ke atas Pulau Pinang menerusi jaringan padang Nuriza Sulaiman pada minit kesembilan.
Sebagai rekod, Pahang dinobatkan sebagai juara saingan musim lalu selepas menewaskan Selangor di final edisi 2020 dengan keputusan 2-1. – K! ONLINE


‘Islam tapi hanya atas nama, kad pengenalan’
Oleh MOHD. HAIKAL ISA

20 November 2021, 8:26 pm
PETALING JAYA – Pelakon dan penyanyi, Abby Abadi menjawab tuduhan yang ditinggalkan segelintir netizen yang sewenang-wenangnya melabel dirinya sebagai penunggang agama.
Abby atau nama lengkapnya, Arbaiyah Abdul Manan berkata, dia dikurniakan ‘hadiah’ daripada Ilahi pada tahun 2012 sejak itu, kehidupannya mula berubah lebih ke arah lebih positif.
“Kalau seseorang nak kembali pada Islam dan berusaha nak jaga agama. Sesama Islam, kita patut saling menyokong. Bagi semangat. Ada pula yang cari salah orang dan tuduh pula orang penunggang agama.
“Pada 2012, Allah hadiahkan sesuatu yang tiada dalam diri saya dulu iaitu kesedaran untuk hidup dengan ajaran Islam. Lahir dah Islam tapi hanya pada nama dan kad pengenalan sahaja.
“Itulah antara detik perubahan pada diri saya. Ketika itu, saya berstatus ibu tunggal. Anak-anak pun kecil lagi. Saya guna peluang dan ruang Allah bagi sebaik mungkin. Anak-anak pun waktu itu saya jaga sepenuhnya,” katanya menerusi satu hantaran status panjang lebar dalam Instagram.
Abby, 44, menerusi hantaran sama melahirkan rasa syukur diberi peluang dapat berkenalan semula dengan agama dan perlahan-lahan mendekatkan diri dengan Allah SWT.

“Dan asbab hadiah Allah beri itu, saya bersyukur anak-anak kenal Allah, kenal al-Quran dan hidup beramal dengan Islam.
“Saya kongsikan pengalaman apabila dijemput berkongsi cerita. Allah tenangkan hati untuk saya membezakan halal dan haram. Jadi, tak salah rasanya untuk saya bercerita.
“Apabila bercerita tentang pengalaman, bukan bermakna saya ini tak buat apa-apa salah dah. Saya manusia yang berusaha nak jadi lebih baik dan baik daripada sebelumnya,” luahnya.
Jelas Abby, tujuannya kembali semula dalam dunia lakonan menerusi drama Gerak Khas sebab ingin menjalin semula ukhwah dan tidak mahu memutuskan silaturahim.
Katanya, dia tetapkan niat di dalam hati dengan tujuan berkenaan dan berpegang kuat pada agama.
“2019 dan 2020 saya dipanggil untuk penggambaran Gerak Khas. Atas sebab lama tak berukhuwah, atas niat taknak putuskan silaturahim, saya terima.
“Saya genggam kuat agama saya. Saya tahu ada yang berkecil hati dan rasa lain apabila saya tak bersalam dengan mereka tapi saya memang tak boleh (bersalam) walaupun dah lama kenal.
“Walaupun macam adik-beradik, dah bertepuk tampar sebelum ini. Apabila Allah dah bagi faham, takkan saya nak ulang benda-benda salah itu lagi,” katanya.
Menggulung tulisannya dalam hantaran status berkenaan, Abby yang cukup dikenali menerusi watak ikonik, Inspektor Aleeza dalam siri Gerak Khas, menafikan dirinya seorang penunggang agama.
“Tak pernah terfikir nak jadi penunggang agama sebab saya tahu azab seksa Allah itu bagaimana.
“Saya cuma manusia biasa, iman turun naik itu biasa kerana saya tak mungkin sempurna. Tapi, insya-Allah, selagi Allah izinkan, hidup dan mati saya kerana Dia,” luahnya.
Terdahulu, Abby memuat naik satu entri menjawab persoalan seorang netizen yang melabel dirinya penunggang agama terutama apabila dirinya kembali melibatkan diri dalam dunia lakonan dan terbaharu, memiliki akaun TikTok. – K! ONLINE


49 pengunjung pusat hiburan ditahan
Oleh NOOR HASLIZA NUSI

20 November 2021, 8:13 pm
GEORGE TOWN – Keseronokan 49 pengunjung yang sedang berhibur di sebuah pusat hiburan di Jalan Dr. Lim Chwee Leong di sini terbantut apabila premis itu diserbu polis malam semalam.
Mereka terdiri daripada 35 pelanggan tempatan dan 14 wanita warga asing berusia di antara 20 hingga 54 tahun itu ditahan sepasukan polis dari Jabatan Integriti dan Pematuhan Standard (JIPS) Bukit Aman kira-kira pukul 10.30 malam.
Turut ditahan ialah seorang lelaki tempatan iaitu penjaga premis bersama tiga pekerja terdiri pasangan lelaki dan wanita tempatan dan seorang lelaki warga asing.
Ketua Polis Daerah Timur Laut, Asisten Komisioner Soffian Santong berkata, hasil pemeriksaan lanjut mendapati penjaga premis berkenaan telah melakukan kesalahan menggaji serta melindungi warga asing.
“Lelaki tersebut telah dikenakan kompaun RM30,000 atas tiga kesalahan iaitu gagal menyediakan laluan keluar masuk, menjalankan aktiviti hiburan dan gagal memastikan pelanggan menjaga penjarakan fizikal.
“Selain itu, kesemua warga tempatan yang diperiksa juga telah dikenakan kompaun RM4,000 setiap seorang atas kesalahan gagal menjaga penjarakan fizikal,” katanya dalam satu kenyataan hari ini. – K! ONLINE


PRN Melaka: Mas Ermieyati kalah di Tanjung Bidara
Oleh KOSMO!

20 November 2021, 8:07 pm
PETALING JAYA – Calon Ketua Menteri Melaka bagi Perikatan Nasional (PN), Datuk Mas Ermieyati Shamsudin kini sedang ketinggalan dibelakang calon Barisan Nasional (BN), Datuk Seri Abdul Rauf dengan 2,087 undian.
Keputusan tidak rasmi sehingga pukul 7.45 malam, Mas Ermieyati hanya mendapat 1,819 undian.
Sementara itu, bagi calon Pakatan Harapan (PH), Zainal Hassan hanya mendapat 252 undian.
Mereka bertiga bertanding bagi kerusi Dewan Undangan Negeri (DUN), Tanjung Bidara. -K! ONLINE


PRN Melaka: Sulaiman menang di Lendu
Oleh KOSMO!

20 November 2021, 8:23 pm
PETALING JAYA – Calon Ketua Menteri Melaka daripada Barisan Nasional (BN) bagi Dewan Undangan Negeri (DUN) Lendu, Datuk Seri Sulaiman Md. Ali mendahului selesa di kerusi terbabit dalam keputusan tidak rasmi.
Sehingga pukul 8.10 malam ini, Sulaiman meninggalkan pesaing terdekatnya daripada Pakatan Harapan (PH), Asri Ibrahim dengan 1,142 undian.
Keputusan tidak rasmi menyaksikan Sulaiman mendapat 4,393 undian. -K! ONLINE


Mak cik baling batu leraikan pergaduhan remaja
Oleh KOSMO!

20 November 2021, 8:00 pm
JAKARTA – Seorang wanita berpangkat ‘mak cik’ menjadi sensasi internet kerana berjaya meleraikan pergaduhan sekumpulan remaja dengan menggunakan batu di atas jalan, lapor laman berita Suara.com hari ini.
Berdasarkan satu klip video yang dikongsikan, wanita yang memakai baju berwarna biru itu dilihat meleraikan pergaduhan para pelajar tersebut menggunakan batu jalan.
“Mak cik bubarkan pergaduhan pelajar. Dengan batu di tangan, mak cik ini berjaya membuatkan para pelajar yang bergaduh bertempiaran lari,” tulis akaun tersebut.
Pada mulanya, beberapa pelajar kelihatan ingin memulakan pergaduhan sebelum wanita itu datang sambil menjerit dan meminta mereka bersurai.
Dia kemudiannya berlari untuk meleraikan pergaduhan sambil mengugut untuk membaling batu ke arah para pelajar tersebut.
Netizen membanjiri ruangan komen klip video tersebut dengan memuji sikap berani wanita itu.

‘’Apabila ratu terakhir turun,’’ komen seorang netizen.
“Sesiapa yang tidak lari pasti akan dibaling dengan selipar mak cik itu,” tulis netizen lain. – AGENSI


PRN Melaka: BN sedang mendahului di 20 kerusi DUN
Oleh ZULKIFLI MANZOR

20 November 2021, 7:45 pm
MELAKA – Barisan Nasional (BN) sedang mendahului di 20 kerusi Dewan Undangan Negeri (DUN) bagi Pilihan Raya Negeri (PRN) Melaka ketika ini.
Kerusi terbabit adalah DUN Kuala Linggi, Tanjung Bidara, Ayer Limau, Lendu, Taboh Naning, Rembia, Gadek, Machap Jaya, Durian Tunggal, Asahan, Kelebang, Pangkalan Batu, Bukit Katil, Ayer Molek, Duyong. Telok Mas, Bemban, Rim, Serkam, Merlimau, Sungai Rambai.
Pakatan Harapan pula sedang mendahului dalam kiraan undi di DUN Pantai Kundor, Paya Rumput, Ayer Keroh, Kesidang dan Kota Laksamana,
Manakala bagi Perikatan Nasional (PN) sedang mendahului di kerusi DUN Sungai Udang. – K! ONLINE


PRN Melaka: BN, PH bersaing sengit di Kelebang
Oleh KOSMO!

20 November 2021, 7:42 pm
PETALING JAYA – Calon Barisan Nasional (BN), Datuk Lim Ban Hong dan calon Pakatan Harapan (PH), Gue Teck bersaing sengit di Dewan Undangan Negeri (DUN) Kelebang dengan perbezaan hanya 35 undi setakat pukul 6.50 petang tadi.
Turut sama bertanding di Kelebang adalah calon daripada Perikatan Nasional (PN), Bakri Jamaluddin yang mendapat 840 undian.
Ban Hong yang juga merupakan Timbalan Menteri Perdagangan Antarabangsa dan Industri sebelum ini memaklumkan bahawa tiada isu sekiranya beliau sebagai Timbalan Menteri menjadi calon dalam Pilihan Raya Negeri (PRN) Melaka.
“Tidak menjadi kesalahan untuk mana-mana individu yang mempunyai jawatan di peringkat Pusat untuk bertanding di peringkat negeri,” katanya seperti dipetik sebelum ini. -K! ONLINE


PRN Melaka: Individu positif Covid-19 dikesan keluar mengundi
Oleh EDDY AQMAL MOHAMED HAMIDI

20 November 2021, 6:34 pm
PETALING JAYA – Jabatan Kesihatan Negeri (JKN) Melaka memaklumkan bahawa terdapat seorang pengundi yang positif Covid-19 telah dikesan keluar mengundi di Daerah Alor Gajah, Melaka hari ini.
Pengarah Kesihatan Negeri Melaka, Dr. Rusdi Abd. Rahman berkata, Pejabat Kesihatan Daerah (PKD) Alor Gajah telah menerima notifikasi daripada Covid-19 Assessment Centre (CAC) Melekek, berhubung perkara itu.
“Terdapat seorang kes positif Covid-19 yang telah keluar mengundi di salah sebuah pusat mengundi di Daerah Alor Gajah. Keputusan ujian bagi pesakit ini diterima dari makmal swasta setelah beliau selesai proses mengundi.
“Pesakit ini bagaimanapun tidak menunjukkan sebarang gejala pada waktu mengundi,” katanya menerusi satu kenyataan hari ini.
Menurut Dr. Rusdi, PKD Alor Gajah telah mengambil tindakan segera mengarahkan pihak Suruhanjaya Pilihan Raya (SPR) di pusat mengundi terlibat menutup sementara kawasan berisiko termasuk saluran mengundi untuk proses disinfeksi menyeluruh.- K! ONLINE


Ribut petir, hujan lebat hampir di seluruh negeri
Oleh HARRITH HISHAM

20 November 2021, 7:00 pm
PETALING JAYA – Hampir semua negeri dijangka mengalami ribut petir dan hujan lebat malam ini.
Jabatan Meteorologi Malaysia (MetMalaysia) dalam satu kenyataan berkata, antara negeri yang terlibat adalah Kedah, Perlis, Perak, Kelantan, Terengganu, Pahang, Selangor, Wilayah Persekutuan Kuala Lumpur, Negeri Sembilan, Sabah dan Sarawak.
Bagi Wilayah Persekutuan Kuala Lumpur dan Perlis ia melibatkan keseluruhan kawasan di kedua-dua negeri berkenaan.
Untuk negeri Kedah pula, ia melibatkan kawasan Kubang Pasu, Pokok sena, Padang Terap, Sik , Baling, Kulim dan Bandar Baharu.
Manakala di Perak, kawasan yang terlibat adalah Kerian, Larut, Matang dan Selama, Hulu Perak, Kuala Kangsar, Kinta, Perak Tengah, Kampar, Hilir Perak, Batang Padang dan Muallim.
Keadaan cuaca sama juga turun dilaporkan di Kelantan membabitkan daerah Jeli dan Gua Musang manakala di Terengganu kawasan yang terlibat adalah Setiu dan Hulu Terengganu,

“Di Pahang ia melibatkan kawasan Tanah Tinggi Cameron, Lipis, Raub, Jerantut, Bentong dan Kuantan, manakala bagi negeri Selangor ia membabitkan kawasan Hulu Selangor, Gombak dan Hulu Langat.
“Bagi Negeri Sembilan melibatkan satu kawasan iaitu Jelebu,”kata MetMalaysia
Beralih ke negeri Sarawak antara kawasan yang terjejas adalah di Samarahan (Samarahan dan Asajaya), Limbang (Lawas), manakala Sabah di Pantai Barat (Putatan, Penampang, Kota Kinabalu, Tuaran, Ranau, dan Kota Belud), Sandakan (Telupid dan Beluran) dan Kudat (Kota Marudu). -K! ONLINE.


Acara tertunda, Yusry terima kurniaan ‘Datuk’
Oleh MOHD. HAIKAL ISA

20 November 2021, 6:52 pm
PETALING JAYA – Pelakon, penyanyi dan pengarah, Datuk Yusry Abdul Halim memaklumkan penganugerahan yang diterimanya semalam merupakan acara tertunda bersempena Hari Wilayah 2021 tempoh hari.
Beliau berbesar hati dapat menghadiri penyampaian rasmi Darjah Kebesaran, Pingat dan Bintang Wilayah Persekutuan di Istana Negara sekitar pukul 10 pagi, semalam.
“Penganugerahan ini bersempena Hari Wilayah 2021 tempoh hari yang tertunda selepas Perintah Kawalan Pergerakan (PKP) dilaksanakan ketika itu.
“Ini anugerah yang sama untuk penerimaan gelaran Datuk itu. Cumanya majlis baharu dapat diadakan,” katanya.
Yusry menerima kurniaan pingat Panglima Mahkota Wilayah (PMW) oleh Yang di-Pertuan Agong, Al-Sultan Abdullah Riáyatuddin Al-Mustafa Billah Shah yang membawa gelaran Datuk.
Terdahulu, Yusry berkongsi hantaran menyatakan kesyukuran terhadap penganugerahan yang diterima. Turut hadir menemani beliau pada majlis tersebut, isterinya, Datin Lisa Surihani.

“Bismillah. Memanjat kesyukuran ke hadrat Ilahi atas keizinan dan kurniaan-Nya. Allhamdulillah,” coret pengarah Hikayat Merong Mahawangsa itu menerusi Instagram.
Pada Hari Wilayah 1 Februari lalu, Yusry, 48, merupakan antara 335 penerima dipilih penganugerahan itu termasuk anak seni lain seperti Datuk Nora Ariffin serta Datuk Habsah Hassan.
Ketika itu, Menteri Wilayah Persekutuan, Tan Sri Annuar Musa berkata, pengurniaan terbabit adalah sebagai menghargai sumbangan besar penggiat seni dan budaya terhadap cabang seni masing-masing. – K! ONLINE


Bank Rakyat terima anugerah Kecemerlangan Dalam CSR
Oleh KOSMO!

20 November 2021, 6:56 pm
PETALING JAYA – Bank Rakyat telah berjaya meraih anugerah Kecemerlangan Dalam CSR pada Anugerah Kecemerlangan Perniagaan Bumiputera 2021 (BBEA 2021).
BBEA 2021 julung kalinya telah diadakan bertujuan untuk memberi penghargaan kepada usahawan dan perniagaan bumiputera daripada pelbagai industri serta selebriti atas inovasi, sumbangan dan pencapaian mereka walaupun berdepan dengan cabaran akibat pandemik Covid-19.
Ketua Pegawai Eksekutif Bank Rakyat, Datuk Syed Abdul Aziz Syed Hassan berkata,  pengiktirafan tersebut adalah hasil daripada impak positif terhadap penglibatan dan komitmen berterusan bank dalam melaksanakan inisiatif jangkauan komunitinya.
Menurut beliau, sumbangan  seperti pemberian bantuan barang keperluan harian dan makanan asas bertujuan untuk memenuhi keperluan masyarakat yang memerlukan termasuk golongan usahawan, pelajar B40 serta penduduk yang terjejas akibat bencana.

“Anugerah ini turut mengiktiraf sumbangan Bank Rakyat menerusi program Nuri Nutrisi yang telah dilancarkan sejak Januari 2019.
“Program ini bertujuan untuk mencorakkan kehidupan lestari masyarakat setempat dengan pelaksanaan pelbagai inisiatif bagi meningkatkan status nutrisi pelajar sekolah yang tidak berkemampuan, di samping menjaga keperluan sosial komuniti setempat seiring,” katanya dalam kenyataan.

Majlis penyampaian anugerah  Kecemerlangan Dalam CSR itu disampaikan oleh Menteri Pembangunan Usahawan dan Koperasi, Tan Sri Noh  Omar kepada Syed Abdul Aziz di Kuala Lumpur baru-baru ini.
Selain itu, Syed Abdul Aziz menjelaskan, Bank Rakyat juga melaksanakan program keusahawanan seperti RAKYATpreneur bagi menyantuni usahawan asnaf yang berpotensi menerusi penyediaan dana perniagaan termasuk modul latihan dan bimbingan dengan kerjasama Universiti Teknologi MARA (UiTM) untuk meningkatkan pengetahuan dan kemahiran keusahawanan mereka.
“Kami juga memperkenalkan Program Rintis UNIpreneur dengan kerjasama institusi pengajian tinggi (IPT) untuk membantu usahawan siswa daripada golongan asnaf mengembangkan perniagaan mereka dalam persekitaran ekonomi yang mencabar akibat penularan Covid-19,” ujarnya.
Tambah beliau, penghargaan terhadap usaha Bank Rakyat ini memberi dorongan dan galakan kepada Bank berkenaan untuk merancang pelaksanaan inisiatif jangkauan komunitinya pada masa akan datang bagi terus menyantuni golongan yang memerlukan.


PRN Melaka: YB Viral ketinggalan
Oleh KOSMO!

20 November 2021, 7:33 pm
PETALING JAYA – Penyandang kerusi Dewan Undangan Negeri (DUN) Pengkalan Batu, Datuk Norhizam Hassan Baktee yang bertanding sebagai calon Bebas kini ketinggalan dalam senarai undian tidak rasmi bagi kerusi berkenaan.
Sehingga pukul 7.15 malam tadi, Norhizam atau dikenali sebagai YB Viral hanya berjaya memperolehi 304 undian berbanding tiga calon lawan yang lain.
Ketika ini calon Barisan Nasional (BN), Datuk Kalsom Nordin mendahului dengan 1,253 undian diikuti calon Pakatan Harapan (PH), Muhamad Danish Zainuddin dengan 1,149 undian. -K! ONLINE


Anak, isteri mengamuk lelaki beri wang kepada penyanyi perempuan
Oleh KOSMO!

20 November 2021, 7:30 pm
JAKARTA – Sebuah video memaparkan aksi seorang lelaki sedang memberikan wang kepada penyanyi wanita di sebuah majlis perkahwinan menjadi tular gara-gara anak dan isterinya dilihat naik berang terhadap penyanyi tersebut, lapor laman berita Suara.com hari ini.
Berdasarkan video yang dikongsikan di Instagram, ketika pengantin sibuk bergambar di atas pentas, seorang wanita yang sedang menyanyi di bahagian kiri pentas didatangi seorang lelaki berbaju coklat, lantas memberikannya sedikit wang.
Tidak lama kemudian, anak dan isteri lelaki terbabit turut naik ke atas pentas dan bertindak menariknya turun dalam keadaan yang marah. Malah, anaknya turut membaling sesuatu ke arah penyanyi tersebut.
Netizen membanjiri ruangan komen di akaun Instagram tersebut.
“Oh, tak malulah anak itu,” kata seorang netizen.
‘’Bapa kamu yang salah, penyanyi itu pula yang dimarah,’’ kata seorang lagi. – Agensi


Burung merpati dijual pada harga RM586,000
Oleh KOSMO!

20 November 2021, 7:00 pm
JAKARTA – Seorang lelaki dari wilayah Jawa Tengah menjadi sensasi internet selepas membeli seekor burung merpati pada harga 2 bilion rupiah (RM586,361), lapor laman berita Suara.com.
Yunius Martin, 41, membeli burung merpati istimewa yang bernama Rampok itu daripada seorang lelaki dari Jawa Barat.
Menurut Yunius, pada awalnya, burung yang mempunyai bulu berwarna putih dan coklat itu mahu dibeli pada harga 1.7 bilion rupiah (RM498,407), namun pemiliknya hanya bersetuju untuk menjual burung itu pada harga 2 bilion rupiah (RM586,361).
Tambahnya, transaksi pembelian Rampok berlaku kira-kira dua minggu selepas berita mengenai penjualan seekor lagi burung merpati bernama Jaguar yang dibeli pada harga 1.5 bilion rupiah (RM439,771) menjadi tular.
Rampok dijual pada harga yang sangat mahal kerana ia sering menjadi juara dalam acara pertandingan burung merpati.
Malah, dalam satu pertandingan di Semarang bulan lalu, Rampok berjaya menewaskan Jaguar. – AGENSI


Premis pindah 275 gas LPG haram diserbu
Oleh NORHAYATI YAHAYA

20 November 2021, 7:15 pm
SHAH ALAM – Kegiatan sebuah premis di Bukit Kemuning melakukan aktiviti pemindahan gas petroleum cecair (LPG) bersubsidi terbongkar selepas diserbu pihak berkuasa, baru-baru ini.
Dalam serbuan bermula pukul 3 petang pada Rabu lalu itu turut merampas 275 tong gas seberat 14 kilogram (kg) masing-masing berisi LPG dan kosong.
Selain itu, turut menahan tiga warga Myanmar dan seorang warga Indonesia yang merupakan pekerja premis berkenaan.
Pengarah Perdagangan Dalam Negeri dan Hal Ehwal Pengguna Selangor, Muhamad Zikril Azan Abdullah berkata, kejayaan itu hasil risikan terhadap premis berkenaan yang disyaki menjalankan pemindahan LPG dari tong gas bersubsidi berat 14 kg kepada tong gas industri berat 50 kg.
Katanya, berdasarkan pemeriksaan awal menunjukkan premis itu dipercayai tidak memiliki sebarang lesen sah bagi runcit atau borong.
“Malah, ketika pemeriksaan terdapat sebuah lori berada dalam premis itu yang disyaki menyimpan sejumlah tong LPG seberat 14kg dan 50kg diletakkan di atas pelantar.

“Turut ditemui set hos penyambung dan alat timbang pelantar dan kita syaki terdapat aktiviti pemindahan gas petroleum cecair dari tong subsidi kepada tong industri dijalankan di premis terbabit,” katanya pada kenyataan akhbar hari ini. -K!ONLINE


PRN Melaka: Dira Abu Zahar selesa mendahului dua calon lain
20 November 2021, 7:25 pm
PETALING JAYA – Calon Barisan Nasional (BN), Datuk Khaidira Abu Zahar atau Dira ketika ini sedang mendahului dua calon lain di kerusi Dewan Undangan Negeri (DUN) Rim.
Keputusan tidak rasmi setakat pukul 7 malam tadi, Khaidirah mendahului kiraan undi sebanyak 1,400 undian di hadapan calon Pakatan Harapan (PH), Prasanth Kumar sebanyak 811 undian.
Sementara calon daripada Perikatan Nasional (PN), Azalina Abdul Rahman pula mendapat 665 undian. -K! ONLINE


PRN MELAKA: Sulaiman mendahului di DUN Lendu
Oleh KOSMO!

20 November 2021, 7:20 pm
MELAKA – Calon Barisan Nasional (BN), Datuk Seri Sulaiman Md. Ali mendahului kutipan undi bagi Pilihan Raya Negeri (PRN) Melaka Dewan Undangan Negeri (DUN) Lendu berdasarkan keputusan tidak rasmi setakat ini.
Sulaiman yang juga merupakan calon Ketua Menteri BN bagi PRN kali ini telah menerima sebanyak 185 undian setakat pukul 6 petang tadi mendahului calon daripada Perikatan Nasional dan Pakatan Harapan.
Sulaiman berdepan pertandingan tiga penjuru bagi mempertahankan kerusi DUN Lendu menentang calon Perikatan Nasional dan Pakatan Harapan. – K! ONLINE


Dia yang salah, dia pula yang marah
Oleh KOSMO!

20 November 2021, 6:05 pm
PETALING JAYA – Tindakan seorang penunggang motosikal mengeluarkan telefon bimbit dan merakam sebuah kenderaan lain yang menegurnya kerana menunggang dengan bahaya dikecam oleh pengguna media sosial.
Menerusi satu rakaman kamera papan pemuka (dashcam) yang dikongsikan di laman Twitter, kelihatan sebuah kenderaan dipercayai sebuah lori (perakam) sedang memandu di jalan lurus sebelum memperlahankan pemanduan apabila berada di belakang sebuah motosikal.
Motosikal berkenaan bagaimanapun menimbulkan keresahan apabila dipandu dalam keadaan yang sangat perlahan dan berbahaya apabila sesekali dilihat terhuyung hayang.
Kejadian dipercayai berlaku pada 18 November lalu namun lokasi dan waktu kejadian tidak dimaklumkan menerusi perkongsian itu.
Perakam kemudiannya membunyikan hon apabila motosikal berkenaan semakin memperlahankan motosikalnya mengakibatkan kedua-dua kenderaan berhenti di tengah jalan dan berlaku pertengkaran di antara mereka.
“Ini jalan lurus kenapa kamu perlahan sangat? Kamu ada lesen kah? Lalu lorong kanan bawa perlahan sangat,” jerit si perakam.

Penunggang motosikal yang mungkin berang kerana ditegur kemudiannya mengeluarkan telefon bimbit dan mula merakamkan kejadian sambil mengugut untuk melaporkan kejadian itu kepada pihak polis.
Tindakannya itu bagaimanapun mengundang kecaman daripada pengguna media sosial yang menyifatkan lelaki itu seperti tidak sedar kesalahannya dan dilakukan dan cuba untuk berlakon menjadi mangsa keadaan.
“Ececey, siap keluar telefon bimbit ambil gambar pula. Macam dia pula yang tangkap orang tu buat salah,” kata @yussalman.
“Mujur ada rakaman, jika tidak pasti perakam pula dituduh buli jalan raya,” kata sisikaaa.
“Kita tunggu versi dia ambil video tu kelak. Apa dia nak cakap. Kalau sudah tular nanti kongsikan lah,” ujar @pisteng2203.- K! ONLINE


KKMM, MDEC terus jayakan pembangunan MSC 2.0
Oleh SUBKHI SUDARJI

20 November 2021, 5:30 pm
PUTRAJAYA – Kementerian Komunikasi dan Multimedia Malaysia (KKMM) bersama-sama Malaysia Digital Economy Corporation (MDEC) akan memacu pembangunan MSC 2.0 untuk melonjakkan ekonomi digital negara dan menarik lebih banyak pelaburan digital.
Menterinya, Tan Sri Annuar Musa berkata, MSC Malaysia merupakan salah satu tonggak utama ekonomi digital negara dan telah ditubuhkan pada 1996 untuk membangunkan ekosistem ekonomi digital yang kondusif menerusi pemupukan juara ICT tempatan dan menarik pelaburan global.
Katanya, inisiatif ini juga telah membantu mempromosikan adaptasi digital di Malaysia dan meningkatkan jumlah bakat berkemahiran negara.
“Sejak 25 tahun lalu, MDEC menerusi inisiatif MSC Malaysia telah membantu negara meraih RM384 bilion pelaburan dan RM588 bilion jumlah pendapatan.
“Ia telah dipacu oleh 40 buah syarikat berstatus Forbes100 yang telah menjadikan Malaysia sebagai digital hab mereka,” katanya menerusi satu kenyataan hari ini.- K! ONLINE


Laluan khas Orang Asli ke UPNM, luar negara
Oleh ABDUL RASHID ABDUL RAHMAN

20 November 2021, 6:13 pm
BERA – Perdana Menteri Datuk Seri Ismail Sabri Yaakob berkata, kerajaan terus memberi perhatian serius dalam meningkatkan pendidikan masyarakat Orang Asli di seluruh negara melalui pelbagai bantuan dan inisiatif berterusan termasuklah memudahkan kemasukan ke institusi pengajian tinggi.
Beliau berkata selain menyasarkan sekurang-kurangnya 10 anak Orang Asli melanjutkan pelajaran ke luar negara melalui Majlis Amanah Rakyat (Mara), inisiatif terbaharu akan dilaksanakan dengan Program Universiti Pertahanan Nasional Malaysia (UPNM) bagi memudahkan kemasukan anak Orang Asli ke universiti tersebut.
“Inisiatif Program Laluan Khas Kemasukan pelajar Orang Asli ke UPNM ini sedang diperhalusi dan bakal dilaksanakan seawal tahun hadapan dan saya mengucapkan tahniah kepada UPNM dan Jabatan Kemajuan Orang Asli (Jakoa) atas kolaborasi strategik ini.
“Kita yakin satu hari nanti kita akan dapat menyaksikan lebih ramai lagi anak-anak Orang Asli yang berpeluang untuk mengikuti pengajian tinggi di universiti dan berjaya sebagai profesional yang lahir daripada UPNM.
“Setakat hari ini pun sudah ramai masyarakat Orang Asli ada Sarjana dan Doktor Falsafah,”katanya pada program walkabout Perdana Menteri sempena Program Khidmat Komuniti Bersama UPNM dan Jakoa dengan kerjasama Parlimen Bera di padang Sekolah Kebangsaan Bukit Rok di sini hari ini.
Hadir sama Menteri Pembangunan Luar Bandar, Datuk Seri Mahdzir Khalid; Pengerusi Jawatankuasa Kerja Raya, Pengangkutan dan Kesihatan Negeri, Datuk Norol azali Sulaiman; Naib Canselor UPNM, Leftenan Jeneral Datuk Hasagaya Abdullah dan Ketua Pengarah Jakoa, Sapiah Mohd. Nor.

Dalam pada itu beliau menegaskan bahawa tindakan meletakkan kembali Jakoa yang sebelum ini berada di bawah Jabatan Perdana Menteri di bawah Kementerian Pembangunan Luar Bandar (KPLB) amat signifikan dalam memajukan masyarakat itu.
Katanya, langkah itu membolehkan KPLB yang memberi fokus kepada pembangunan luar bandar dapat memberikan tumpuan kepada pembangunan dan kemajuan masyarakat Orang Asli.-K! ONLINE


Lima pemandu mabuk ditahan dalam operasi
Oleh ALWANI ZAFIRAH

20 November 2021, 6:20 pm
PETALING JAYA – Lima individu ditahan selepas didapati memandu di bawah pengaruh alkohol dalam Ops Alkohol dan Pencegahan Jenayah yang dilakukan di sekitar daerah ini semalam bermula pukul 10.30 malam hingga 2 pagi.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, operasi berkenaan dijalankan oleh sepasukan polis dari Bahagian Siasatan Dan Penguatkuasaan Trafik (BSPT) Ibu Pejabat Polis Daerah (IPD) Petaling Jaya bertujuan membanteras dan mencegah pengguna jalan raya yang memandu di bawah pengaruh alkohol.
“Operasi dilakukan di beberapa lokasi sekitar Petaling Jaya yang diketuai oleh Deputi Superintendan (DSP) Mohd Ayob Abu (KBSPT) dengan kekuatan seramai dua pegawai dan 18 anggota.
“Sepanjang operasi, sebanyak 168 buah kenderaan telah diperiksa dan pihak BSPT Petaling Jaya dan telah menahan tujuh pemandu kenderaan yang memandu dengan pengaruh dadah,” katanya dalam satu kenyataan semalam.
Tambah beliau, lima daripadanya telah ditahan dan disiasat di bawah Seksyen 45A(1) Akta Pengangkutan Jalan 1987 kerana memandu dengan tahap alkohol melebihi paras yang dibenarkan.
“Pihak BSPT Petaling Jaya telah mengeluarkan sejumlah lapan saman atas pelbagai kesalahan lalu lintas.

“Operasi ini akan dilaksanakan secara berterusan bagi memastikan pengguna jalan raya mematuhi peraturan lalu lintas yang ditetapkan pihak berkuasa,” ujarnya. – K! ONLINE


KKMM, MDEC terus jayakan pembangunan MSC 2.0
Oleh SUBKHI SUDARJI

20 November 2021, 5:24 pm
PUTRAJAYA – Kementerian Komunikasi dan Multimedia (KKMM) bersama-sama Malaysia Digital Economy Corporation (MDEC) akan memacu pembangunan MSC 2.0 untuk melonjakkan ekonomi digital negara dan menarik lebih banyak pelaburan digital.
Menterinya, Tan Sri Annuar Musa berka ta, MSC Malaysia merupakan salah satu tonggak utama ekonomi digital negara dan telah ditubuhkan pada 1996 untuk membangunkan ekosistem ekonomi digital yang kondusif menerusi pemupukan juara ICT tempatan dan menarik pelaburan global.
Katanya, inisiatif ini juga telah membantu mempromosikan adaptasi digital di Malaysia dan meningkatkan jumlah bakat berkemahiran negara.
“Sejak 25 tahun lalu, MDEC menerusi inisiatif MSC Malaysia telah membantu negara meraih RM384 bilion pelaburan dan RM588 bilion jumlah pendapatan.
“Ia telah dipacu oleh 40 buah syarikat berstatus Forbes100 yang telah menjadikan Malaysia sebagai digital hab mereka,” katanya menerusi satu kenyataan hari ini.
Annuar berkata, menerusi objektif untuk melonjakkan ekonomi digital Malaysia, MSC 2.0 bertujuan untuk mengembangkan sektor fokus digital ke seluruh negara dan memangkinkan bidang pembangunan baharu untuk menjana pekerjaan berpendapatan tinggi untuk rakyat.

Katanya, ia juga bertujuan menyokong dan mempromosikan penggunaan digital yang meluas, merentasi semua aktiviti ekonomi di Malaysia dan juga merapatkan jurang digital ke arah pengagihan kekayaan yang saksama.
“MSC 2.0 turut melibatkan penambahbaikan insentif dan Rang Undang-Undang Jaminan, penjenamaan baharu serta peluasan lokasi untuk MSC mempromosikan aktiviti di seluruh negara.
“Keputusan untuk memacu MSC 2.0 telah dibuat semasa mesyuarat keempat Majlis Ekonomi Digital dan Revolusi Perindustrian Nasional Keempat yang dipengerusikan Perdana Menteri, Datuk Seri Ismail Sabri Yaakob,” ujarnya. – K! ONLINE


6 persatuan industri pengangkutan desak selesaikan subsidi bahan api
Oleh NORHAYATI YAHAYA

20 November 2021, 6:02 pm
SHAH ALAM – Enam persatuan industri pengangkutan mendesak Kementerian Pengangkutan khususnya menyelesaikan masalah dihadapi mereka termasuk subsidi bahan bakar antara 25 hingga 30 peratus.
Mereka terdiri komuniti bas, lori, e-hailing, p-hailing dan teksi dari seluruh negara turut mahu wakil industri diletakkan sebagai menteri bertanggungjawab dalam kementerian berkenaan.
Yang Dipertua (YDP) Gabungan Teksi Malaysia, Kamarudin Mohd. Hussain berkata, isu dihadapi pemain industri pengangkutan darat ini sudah berlarutan sejak sekian lama daripada zaman pemerintahan Barisan Nasional (BN), Pakatan Harapan (PH), Perikatan Nasional (PN) dan terbaharu, Keluarga Malaysia.
Katanya, ini termasuk ketidaksamarataan tambang dan komisen melibatkan pemandu teksi dengan kenderaan e-hailing serta p-hailing dan keperluan mewujudkan lebih daripada
satu Pusat Pemeriksaan Kenderaan Berkomputer (Puspakom).
“Hari ini enam persatuan terdiri daripada persatuan bas, lori, e-hailing, p-hailing, teksi merangkumi kereta sewa, limosin, teksi lapangan terbang seluruh negara termasuk Sabah dan Sarawak menandatangani memorandum ini.
“Kita mempunyai 1.2 juta ahli di seluruh negara dan ini merupakan sejarah di Malaysia yang mana kita akan satukan semua komuniti persatuan pengangkutan darat ini dalam satu pasukan,” katanya pada sidang akhbar penyatuan pemain industri pengangkutan darat Malaysia di sini hari ini.-K! ONLINE


Neitzel terpaksa tinggalkan Selangor FC
Oleh KOSMO!

20 November 2021, 6:14 pm
JODOH Karsten Neitzel bersama Selangor hanya bertahan semusim selepas posisinya di skuad utama digantikan oleh Pengarah Sukan Kelab, Michael Feichtenbeiner.
Pengerusi Jawatankuasa Teknikal Selangor FC, Datuk Seri Shahril Mokhtar berkata, kebolehan Michael ketika menggalas tugas selaku jurulatih sementara musim lalu menjadi sebab kepada pelantikannya.
“Perlaksanaan dengan mengetengahkan pemain muda yang boleh bekerjasama dengan pemain senior dan peralihan pantas di antara menyerang dan bertahan adalah selari dengan visi kami untuk melahirkan sebuah pasukan yang mampu menjuarai saingan di masa hadapan.
Michael yang memulakan karier sebagai jurulatih di skuad remaja VfB Stuggart nyata memiliki pengalaman luas termasuk beberapa kelab di Jerman dan Switzerland malah pernah berkhidmat di Malaysia bersama MPPJ pada 2005 hingga 2006.
Pada Disember 2019, Michael kembali ke Malaysia dan menyertai Red Giants sebagai Pengarah Sukan dan bertanggungjawab melatih Selangor II. – K! ONLINE


Kes jenayah komersial Terengganu meningkat 30 peratus
Oleh TENGKU DANISH BAHRI TENGKU YUSOFF

20 November 2021, 6:16 pm
KUALA TERENGGANU – Kadar indeks kes jenayah komersial di Terengganu sejak awal tahun ini meningkat 1,051 kes berbanding 867 kes bagi tempoh sama pada tahun lalu.
Ketua Jabatan Siasatan Jenayah Komersial Terengganu, Superintendan M. Zambri Mahmud berkata, jumlah kerugian pula sebaliknya menunjukkan pengurangan RM13.49 juta berbanding RM15.29 juta pada tahun 2020.
Beliau berkata, jenayah komersial paling tinggi direkodkan melibatkan penipuan pembelian atas talian, sindiket penipuan ala Macau dan skim pinjaman tidak wujud.
“Walaupun jumlah kerugian menurun, kita masih bimbang kerana kes-kes yang dilaporkan meningkat sebanyak 30 peratus berbanding tahun lalu.
“Tahun ini sahaja, kerugian kes penipuan pembelian atas talian tertinggi iaitu RM5 juta diikuti sindiket penipuan ala Macau (RM1 juta) manakala lebih setengah juta ringgit pula direkodkan daripada pinjaman tidak wujud,” katanya selepas merasmikan kempen Pencegahan Jenayah Komersial peringkat Terengganu di sini hari ini. – K! ONLINE


Kata laluan ‘password’, ‘123456’ paling kerap digunakan dan digodam
Oleh KOSMO!

20 November 2021, 6:05 pm
BANDAR PANAMA – Satu kajian yang dijalankan oleh syarikat pengurus kata laluan, NordPass, mendedahkan beberapa jenis kata laluan daripada nombor yang cukup mudah untuk diteka dan digodam, lapor laman berita Wionews semalam.
Antara kata laluan yang paling kerap digunakan adalah ‘123456’, ‘123456789’, ‘111111’ dan ‘12345’.
Kata laluan daripada perkataan ringkas seperti ‘qwerty’, ‘password’, ‘dragon’ dan ‘money’ juga merupakan antara yang paling kerap digunakan.
Malah, kata laluan ‘password’ merupakan kata laluan kedua paling sering digunakan di Australia, Amerika Syarikat (AS) dan Kanada.
Di India pula, kata laluan paling kerap digunakan adalah ‘password’, ‘12345’, ‘123456’, ‘123456789’, ‘12345678’, ‘india123’, ‘1234567890’, ‘1234567’, ‘qwerty’, ‘abc123’, ‘iloveyou’, ‘xxx’ dan ‘krishna’, yang kesemuanya mengambil masa kurang daripada satu minit untuk diteka.
“Penting untuk memahami bahawa kata laluan merupakan pintu masuk kepada kehidupan digital kita dan memandangkan kita kerap menghabiskan masa dalam talian, adalah penting untuk menjaga keselamatan siber dengan lebih baik,” kata Ketua Pegawai Eksekutif NordPass, Jonas Karklys.

NordPass turut menyatakan bahawa seseorang boleh melindungi akaun mereka dengan menggunakan kata laluan yang kompleks, dengan gabungan huruf besar dan kecil, nombor dan simbol dan mengemas kininya dengan kerap. – AGENSI


Tuduhan Kedah FA tidak berasas – JDT
Oleh MOHD SHARKAWI LONDING

20 November 2021, 6:29 pm
ISKANDAR PUTERI – Kelab bola sepak Johor Darul Ta’zim (JDT) sekali lagi menolak tuduhan tidak berasas yang dibuat Kedah FA terhadap kelab itu yang mendakwa skuad Harimau Selatan berhutang dengan mereka.
Pengarah Teknikal JDT, Alistair Edwards berkata, JDT tidak pernah menerima sebarang arahan mana-mana pihak sama ada untuk membayar pampasan atau melakukan sebarang rundingan.

“JDT berasa terkilan dengan pertuduhan tidak berasas yang berterusan oleh Kedah FA, kali ini melalui ketua pegawai eksekutif Zulkifli Che Haron yang menyatakan JDT masih berhutang dengan Kedah mengenai pampasan latihan dan pembangunan.
“JDT ingin menegaskan bahawa kami tidak pernah diarahkan oleh mana-mana pihak untuk membayar pampasan atau duduk berunding selepas keputusan yang dibuat oleh mahkamah timbang tara pada 9 Januari 2020.
“Keputusan itu adalah untuk membatalkan keputusan awal oleh Persatuan Bolasepak Malaysia yang mengarahkan untuk membayar pampasan latihan kepada Kedah,” katanya dalam satu kenyataan di sini hari ini.
Semalam, JDT turut mengeluarkan kenyataan menafikan dakwaan dibuat Presiden Kedah FA, Datuk Seri Muhammad Sanusi Md Nor mengenai kelab itu tidak menjelaskan bayaran selepas menandatangani seorang pemain kelab utara berkenaan.-K! ONLINE


Keladi Guine 916 Gold RM100,000 bukan untuk dijual
Oleh KOSMO!

21 November 2021, 9:09 pm
PETALING JAYA – Orang nak RM100,000 kita tak jual, jual tak ada untung simpan tak ada rugi.
Itu antara kata-kata seorang penjual pokok hiasan jenis keladi menerusi satu klip video di laman aplikasi TikTok milik @pemburujanda8339.
Menurut penjual tersebut, dia ditawarkan oleh seorang pembeli yang ingin membeli pokok keladi miliknya jenis Guine 916 Gold dengan harga kira-kira RM100,000.
Bagaimanapun kata penjual tersebut, dia tidak akan menjual keladi kesayangannya itu kerana ingin membiakkan bakanya.
“Kita simpan untuk jual anak (benih), benih ini sahaja pun RM3,000 hingga RM4,000,” jelas penjual itu.
Menerusi klip video berdurasi 32 saat itu, kelihatan pokok keladi tersebut turut dirantai oleh pemiliknya, mungkin bagi mengelakkan ia di curi.

Bagaimanapun, tidak dapat dipastikan lokasi dan tarikah sebenar klip video itu dirakam, namun berdasarkan dialek lelaki itu dia dipercayai dari sebuah negeri di Pantai Timur.
Susulan perkongsian lekaki itu, rata-rata netizen terkejut dengan harga keladi terbabit yang hampir menyamai harga sebuah Proton X70.
“Harga dia (keladi) dah boleh beli Proton X70 baharu dengan spesifikasi tinggi. Tetapi hobi orang berlainan, ada yang sanggup beli demi hobi,” kata Hajar Abdullah.
Turut meninggalkan komen adalah seorang lagi pengguna dikenali sebagai Anis Putri.
“Dulu pokok keladi orang kampung biar di belakang rumah dan kawasan semak sahaja kerana tiada harga. Tetapi sekarang jual keladi boleh ‘buat’ duit,” ujarnya.- K! ONLINE.


Perak juara lagi buat kali ke-11
Oleh MUHAMMAD ZUHAILY BADLISHAH

21 November 2021, 11:27 pm
KUALA LUMPUR – Perak menepati ramalan apabila menjuarai saingan Piala Tun Abdul Razak selepas menewaskan Pahang 2-1 pada aksi final di Stadium Hoki Nasional, Bukit Jalil sebentar tadi.
Ia menyaksikan Perak berjaya mempertahankan kejuaraan dimenangi musim lalu sekali gus memenangi trofi yang ke-11 dalam sejarah penyertaan Piala Tun Abdul Razak.
Dalam aksi itu, Perak terlebih dahulu membuka tirai jaringan melalui Muhammad Akram Hakkam Jamaluddin seawal minit kelima sebelum Pahang mengikat kedudukan menerusi jaringan Ismail Abu pada minit ke-37.
Bagaimanapun, skuad bimbingan Abdul Sukur Adam itu memastikan trofi menjadi milik mereka menerusi jaringan kedua daripada Saiful Sharil Saiful Bahri pada minit ke-44 yang akhirnya muncul gol kemenangan buat Perak.
Kapten Perak, Shazrul Imran Nazli berbangga dengan semangat juang ditunjukkan rakan sepasukannya yang tidak berputus asa mencari gol kemenangan dalam aksi tersebut.
“Saya tak nafikan bahawa perlawanan ini sangat sengit sehingga akhir perlawanan. Alhamdulillah, kami masih berjaya mengekalkan kejuaraan untuk tahun ini,” katanya selepas tamat aksi final tadi.

DUA pemain Perak (jersi kuning) cuba menghalang pemain Pahang menjaringkan gol pada aksi final Piala Tun Abdul Razak di Stadium Hoki Nasional sebentar tadi. – MHC
Sementara itu, Melaka menutup kempen musim ini dengan memenangi tempat ketiga selepas menewaskan finalis tahun lalu, Terengganu 3-0 pada penentuan tempat ketiga dan keempat petang tadi.
Tiga gol Melaka diperoleh menerusi dua jaringan Muhammad Firdaus Omar melalui pukulan sudut penalti dan satu daripada Mohamad Faid Farhadh Mohamad Shah. – K! ONLINE


Malaysia ikat Argentina aksi pemanas badan
Oleh KOSMO!

21 November 2021, 9:00 pm
SKUAD hoki remaja negara mencatat keputusan positif apabila mengikat Argentina 1-1 dalam aksi persahabatan menjelang saingan Piala Dunia Hoki Remaja 2021 di Bhubaneswar, India semalam.
Penolong jurulatih skuad remaja, Megat Azrafiq Megat Termizi berpuas hati dengan prestasi ditampilkan anak-anak buahnya menentang pasukan bekas juara edisi 2005 itu.
“Apa yang kita dapat lihat di sini adalah pemain berjaya bermain mengikut segala perancangan diterapkan oleh ketua jurulatih (Wallace Tan) menentang Argentina.
“Ia memperlihatkan objektif yang kita mahukan dalam perlawanan ini tercapai. Ia bukan disebabkan keputusan seri tetapi dari segi struktur menyerang dan bertahan.
“Pemain sudah mula faham dan dapat menerapkannya dalam permainan. Itu yang lebih menjadi keutamaan kita untuk aksi ini,” katanya selepas tamat perlawanan semalam.
Keputusan seri itu pastinya melonjakkan semangat para pemain remaja negara untuk turun menghadapi salah satu pasukan pilihan yang juga gergasi Eropah, Belanda dalam aksi persahabatan terakhir esok.

Selepas itu, skuad remaja negara akan memulakan kempen Kumpulan A menentang Chile di Stadium Kalinga pada Rabu ini diikuti naib juara edisi 2016, Belgium (Jumaat) dan Afrika Selatan (Sabtu).
Sebagai rekod, skuad negara menyasarkan layak ke suku akhir bagi memperbaiki pencapaian tempat ke-11 yang diraih sewaktu edisi 2016. – K! ONLINE


Polis kesan saksi kemalangan libatkan 3 kenderaan
21 November 2021, 9:16 pm
PETALING JAYA – Polis sedang mengesan saksi kemalangan melibatkan tiga buah kenderaan di Lebuh Raya Persekutuan awal pagi tadi.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, pihaknya menerima maklumat berhubung kejadian kira-kira pukul 2.57 pagi.
“Siasatan awal mendapati, kejadian melibatkan pacuan empat roda jenis Mitsubishi Triton dan Ford Ranger serta sebuah Perodua Myvi.
“Pemandu Mitsubishi Triton berusia 30 tahun itu dipercayai telah hilang kawalan dan bergesel dengan Perodua Myvi sebelum terbabas ke tepi jalan.
“Kenderaan jenis Mitsubishi Triton itu juga telah melanggar kenderaan jenis Ford Ranger yang telah berhenti di bahu jalan kerana tayar pancit,” katanya dalam kenyataan di sini hari ini.
Mengulas lanjut, akibat pelanggaran tersebut, kenderaan jenis Mitsubishi Triton berkenaan telah terbakar sementara pemandu mengalami kecederaan di tangan serta mulut.

“Siasatan diteruskan di bawah Seksyen 43(1) Akta Pengangkutan Jalan 1987 kerana memandu dengan cuai.
“Orang ramai yang melihat atau berada di lokasi kejadian diminta tampil ke balai polis berhampiran atau berhubung terus dengan Pegawai Penyiasat Trafik, Sarjan Saiful Hasan di talian 011-21942572 bagi membantu siasatan,” katanya. – K! ONLINE.


‘Rider’ disondol, langgar lampu merah
21 November 2021, 9:02 pm
PETALING JAYA – Kecuaian dengan sengaja melanggar lampu isyarat mampu mengundang bahaya buat semua pengguna jalan raya.
Menerusi satu hantaran Chester Chong di Facebook, beliau memuat naik satu rakaman kamera papan pemuka (dashcam) memaparkan satu kemalangan melibatkan seorang penunggang motosikal dengan sebuah kereta.
Klip video berdurasi satu minit 20 saat itu menunjukkan, kejadian malang itu bermula apabila penunggang motosikal yang juga penghantar makanan itu melanggar lampu isyarat yang bewarna merah sebelum dirempuh sebuah kereta yang datang dari arah belakang.
Namun, masa serta lokasi sebanar kemalangan tersebut berlaku tidak dapat dipastikan.
Rata-rata orang ramai dilihat berang dengan tindakan penunggang motosikal itu yang sengaja mencari nahas.
“Kebodohan yang dipilih, bila kemalangan, buat muka kesian, cari makan dekat anak dan isteri. Habis orang lain cari apa, cari penyakit ke.

“Saya dah banyak kali jumpa jenis macam ini, bila ditegur ditengkingnya kita. Anak muda semakin menjadi sampah,” kata Fakir Ahmad.
“Terang-terang lampu isyarat tengah sibuk, suka juga nak langgar lampu isyarat. Kadang tak fahan dengan penghantar makanan muda-muda ini,” jelas Shamsuri Wahab.
Sementara itu, Sinn Dhamm berkata, masih ramai penunggang motosikal yang tidak mahu ambil iktibar atas kejadian-kejadian sebegitu. – K! ONLINE.


Warga emas meninggal atas bumbung rumah
Oleh MASTURAH SURADI

21 November 2021, 10:38 pm
KOTA TINGGI – Seorang warga emas ditemui tidak bernyawa di atas bumbung rumahnya di Felda Pasak petang tadi.
Mangsa, Yam Ramin, 80, dipercayai pengsan sebelum disahkan meninggal dunia oleh pasukan perubatan ketika melihat bumbung rumahnya yang baru dibaiki.
Komander Operasi Balai Bomba Penyelamat (BBP) Kota Tinggi, Pegawai Bomba Kanan II Mohd Rafi Mohd Nor berkata pihak bomba menerima panggilan kecemasan kejadian itu pada pukul 3.44 petang.
Katanya, seramai sembilan anggota dikejarkan ke lokasi kejadian yang berlaku di Jalan Bunga Cempaka Felda Pasak.
“Ketika tiba di lokasi kejadian pasukan keluaran operasi (PKO) mendapati mangsa telah pengsan di atas bumbung difahamkan mangsa ingin melihat keadaan bumbung tersebut selepas dibaiki.
“Mangsa telah disedari pengsan oleh jirannya yang kebetulan berada di kawasan tersebut.

“PKO bertindak menurunkan mangsa menggunakan sistem tali dan mangsa disahkan meninggal dunia oleh pihak pihak Kementerian Kesihatan Malaysia (KKM),”katanya dalam kenyataan hari ini.
Tambahnya, mangsa kemudian diserahkan kepada pihak polis untuk tindakan selanjutnya.
Katanya, operasi ditamatkan pada pukul 5.25 petang selepas memastikan keadaan selamat.-K! ONLINE.


KL tamat penantian bergelar juara
Oleh MUHAMMAD ZUHAILY BADLISHAH

21 November 2021, 9:16 pm
KUALA LUMPUR – Skuad hoki wanita Kuala Lumpur (KL) berjaya menamatkan penantian dua tahun untuk kembali merampas kejuaraan Piala Tun Abdul Razak untuk kategori wanita musim ini.
Kejayaan itu hadir selepas KL menewaskan juara bertahan, Pahang 1-0 pada aksi final yang berlangsung di Stadium Hoki Nasional, Bukit Jalil sebentar tadi.
Ketua jurulatih KL, A. Kannagi berbangga dengan kejayaan anak-anak buahnya yang terpaksa bersabar sehingga suku masa keempat untuk merobohkan benteng pertahanan Pahang menerusi gol padang Nur Syaza Afiqah Safawi pada minit ke-53.
“Pahang adalah juara bertahan dan sangat sukar untuk memecahkan benteng mereka. Kami ada banyak peluang tetapi ia tidak disudahkan dengan baik.
“Kelebihan ada pada kedua-dua pasukan tetapi pemain saya mengambil peluang untuk menjaringkan gol,” katanya selepas tamat perlawanan tadi.
Sebagai rekod, KL mula menjuarai saingan Piala Tun Abdul Razak pada edisi 2018 selepas menumpaskan Selangor 2-1.

Kejayaan kali ini berjaya mengubati kekecewaan KL yang sekadar menamatkan saingan tahun lalu pada tempat ketiga di belakang Pahang dan Selangor.
Tempat ketiga edisi 2021 menjadi milik Pulau Pinang selepas menewaskan Melaka 2-1 hasil gol-gol daripada Nur Aisyah Nasir dan Siti Nur Arfah Mohd. Nor. – K! ONLINE


UMNO Melaka menyokong penuh Sulaiman sebagai KM
Oleh MUHAMMAD SHAHIZAM TAZALI

21 November 2021, 11:40 pm
ALOR GAJAH –  Ketua-ketua bahagian UMNO negeri menyatakan sokongan dan memberi kepercayaan penuh kepada Ahli Dewan Undangan Negeri (ADUN) Lendu, Datuk Seri Sulaiman Md. Ali sebagai Ketua Menteri baharu Melaka.
Pengerusi Badan Perhubungan UMNO negeri, Datuk Seri Ab. Rauf Yusoh berkata, kepercayaan itu juga turut dizahirkan di setiap pelusuk akar umbi.
Menurut beliau, pelantikan Sulaiman mencerminkan kepercayaan rakyat negeri ini terhadap kepimpinan beliau dan ia telah dijayakan dengan kerjasama semua ketua-ketua bahagian.
“Saya sekali lagi bersama pemimpin-pemimpin di peringkat bahagian mengucapkan setinggi-tinggi tahniah kepada 21 Ahli Dewan Undangan Negeri (ADUN) yang dipilih rakyat bagi mewakili Barisan Nasional (BN) untuk mentadbir Melaka yang diketuai Sulaiman.
“Kita bersama-sama menyokong kepimpinan ketua menteri bagi mewujudkan sebuah kerajaan yang stabil demi kemakmuran rakyat,” katanya dalam sidang akhbar di Villa D’Aqua di sini hari ini.
Terdahulu, Ketua UMNO Bahagian Jasin, Datuk Hasan Rahman mengesahkan pelantikan Sulaiman sebagai Ketua Menteri Melaka Ke-13 lewat malam tadi telah menimbulkan rasa tidak puas hati sesetengah pihak.

Ab. Rauf yang juga ADUN Tanjung Bidara menjelaskan, tiada kemelut dalaman yang berlaku dalam UMNO Melaka berhubung pelantikan Sulaiman.
Katanya, semua pihak telah bersama-sama bekerja keras dalam Pilihan Raya Negeri (PRN) untuk mendapatkan sebuah kerajaan yang stabil.
“Tiada kemelut menentang calon ketua menteri. Semua ketua-ketua bahagian memberi sokongan penuh kepada Sulaiman termasuk saya,” tegasnya. -K! ONLINE.


Malaysia sambar dua gelaran di Ireland
Oleh MUHAMMAD HELMEE RAMLI

21 November 2021, 8:30 pm
SKUAD badminton negara tampil cemerlang pada perlawanan akhir kejohanan badminton Terbuka Ireland apabila merangkul kejuaraan dalam acara perseorangan lelaki dan beregu lelaki malam kelmarin.
Pada kejohanan yang berlangsung di Arena Tertutup Nasional, Dublin itu, Yeoh Seng Zoe memastikan kejuaraan dalam acara perseorangan lelaki sementara beregu lelaki, Man Wei Chong-Tee Kai Wun memenangi gelaran ketiga mereka musim ini.
Dua kejuaraan yang dimenangi pada kejohanan tersebut sekali gus memberi gambaran positif mengenai masa depan arena sukan badminton tanah air yang dilihat mula melakar kebangkitan.
Wei Chong menjelaskan, mereka langsung tidak berfikir mengenai kemenangan dan hanya memberikan fokus 100 peratus terhadap permainan sehingga mudah menewaskan wakil England, Rory Easton-Zach Russ 21-7, 21-17.
“Pada perlawanan akhir hari ini (kelmarin), kami cuma berikan yang terbaik dan langsung tidak fikirkan mengenai kalah atau menang. Saya akui ianya sangat membantu untuk kami tewaskan mereka.
“Apa yang penting, kami dapat keluarkan apa yang dipelajari dalam latihan. Saya gembira kerana apa yang kami lakukan pada perlawanan tersebut semuanya membuahkan hasil,” katanya.

Meskipun sudah merangkul tiga kejuaraan pada saingan musim ini, namun pemain berusia 22 tahun itu menjelaskan masih ada beberapa kelemahan yang perlu diperbaiki menjelang kejohanan akan datang.
“Kombinasi saya dengan Kai Wun sudah semakin bagus tetapi masih ada lagi kekurangan. Sudah tentu kami perlu baiki beberapa elemen untuk pastikan prestasi lebih baik dalam kejohanan seterusnya,” ujar Wei Chong. – K! ONLINE


Pemandu mabuk rempuh kedai, pekerja tidak sedarkan diri
21 November 2021, 8:57 pm
AMPANG – Seorang pekerja kedai perabot berada dalam keadaan tidak sedarkan diri selepas sebuah kereta dipandu seorang lelaki dipercayai mabuk merempuh masuk ke dalam kedai tersebut.
Difahamkan, kejadian berlaku di sebuah kedai perabot terpakai di Jalan Kampung Pasir di sini kira-kira pukul 6.14 petang.
Pengarah Bomba Selangor, Norazam Khamis berkata, pihaknya menerima panggilan kecemasan kira-kira pukul 6.14 petang sebelum sepasukan pegawai dan anggota dari Balai Bomba dan Penyelamat Ampang dikerah ke lokasi kejadian.
“Berdasarkan laporan awal, sebuah kereta jenis Proton Preve telah merempuh masuk ke dalam kedai perabot terpakai.
“Rempuhan terbabit mengakibatkan seorang pekerja kedai berusia dalam lingkungan 20-an berada dalam keadaan tidak sedarkan diri,” katanya dalam kenyataan di sini hari ini.
Norazam memberitahu, mangsa warga tempatan tersebut telah dihantar ke Hospital Ampang untuk mendapatkan rawatan lanjut.

“Pemandu berusia 36 tahun berkenaan hanya mengalami cedera ringan dan dipercayai memandu dibawah pengaruh alkohol.
“Pemandu berkenaan telah diserahkan kepada pihak polis untuk tindakan lanjut,” jelasnya. – K! ONLINE.


[VIDEO] Pandu lawan arus, Perodua Axia nyaris bertembung
Oleh KOSMO!

21 November 2021, 6:17 pm
PETALING JAYA – Tindakan sebuah kereta jenis Perodua Axia dipandu secara melawan arus nyaris menyebabkan kemalangan dengan kenderaan lain.
Walaupun sempat mengelak, namun tindakan itu nyata mengundang kemarahan pemandu lain yang melalui kawasan tersebut.
Difahamkan, kejadian tersebut dirakam di sebuah kawasan di Alam Perdana, Puncak Alam, Kuala Selangor dekat sini sekitar pukul 3 petang tadi.
Menerusi klip video yang dirakam menggunakan kamera papan pemuka sebuah kenderaan itu, kelihatan Perodua Axia berwarna perak telah memasuki laluan bertentang berdekatan sebuah simpang.
Namun, kereta yang merakam aksi pemandu itu sempat mengelak Perodua Axia terbabit daripada bertembung.
Susulan perkongsian tersebut, rata-rata pengguna laman sosial mengecam tindakan pemandu tersebut yang telah membahayakan pemandu lain.

“Dah terang-terang masuk lorong salah, sepatutnya pusinglah, nasib baik sempat elak bahaya betul,” kata Rahman Abdul.
Turut meninggalkan komen adalah seorang lagi pengguna dikenali sebagai Putera.
“Bawa pergi JPJ buat laporan, bahayakan nyawa orang dah ni,” tulisnya.-K! ONLINE


Kes sembuh lepasi kes baharu
Oleh SITI A'ISYAH SUKAIMI

21 November 2021, 6:51 pm
PUTRAJAYA – Sebanyak 5,525 kes sembuh daripada Covid-19 hari ini, menjadikan jumlah pesakit sembuh daripada Covid-19 sebanyak 2,487,809 kes.
Ketua Pengarah Kesihatan, Tan Sri Dr. Noor Hisham Abdullah berkata, kes harian hari ini mencatatkan sebanyak 4,854 kes termasuk 12 kes import, dengan jumlah keseluruhan kes Covid-19 sebanyak 2,586,601 kes.
“Daripada jumlah kes hari ini, 86 kes (1.8 peratus) adalah kategori tiga, empat dan lima serta 4,768 kes (98.2 peratus) lagi adalah kategori satu dan dua.
“Sebanyak 541 kes dirawat di Unit Rawatan Rapi dan 267 kes memerlukan bantuan pernafasan,” katanya dalam satu kenyataan akhbar di sini hari ini.
Ujarnya lagi, tiga kluster baharu dikenal pasti hari ini dengan jumlah kluster aktif setakat ini sebanyak 235 kluster. -K! ONLINE.


Ahli astronomi India temui bintang lebih panas daripada matahari
Oleh KOSMO!

21 November 2021, 7:30 pm
NEW DELHI – Sepasukan ahli astronomi India dilaporkan telah menemui beberapa bintang yang dikatakan lebih panas daripada matahari, lapor laman berita Wion News semalam.
Lapan bintang itu tergolong dalam kelas yang jarang ditemui dikenali sebagai Pemancar Nadi Radio Urutan Utama (MRPs).
Pasukan ahli astronomi berpangkalan di Pune itu menemui bintang-bintang tersebut dengan menggunakan Teleskop Radio Gergasi  Metwave (GMRT).
Kumpulan saintis  diketuai oleh ahli astronomi Pusat Astrofizik Radio Nasional (NCRA) itu menemui kelas bintang yang jarang ditemui, lebih panas daripada matahari, mempunyai medan magnet  luar biasa kuat dan angin bintang (stellar) yang lebih kuat.
Dalam satu kenyataan akhbar, NCRA berkata, pasukan tersebut turut menemui tiga lagi bintang seperti itu sebelum ini dengan  menggunakan GMRT.
Daripada kesemua 15 bintang jenis MRP yang ditemui setakat ini, 11 daripadanya dijumpai dengan menggunakan GMRT, manakala lapan daripadanya ditemui pada 2021.

‘’Penemuan ini adalah hasil tinjauan berterusan menggunakan GMRT yang dilancarkan khusus untuk tujuan menyelesaikan misteri bintang MRP,’’ katanya.
Kejayaan program GMRT telah merevolusikan tanggapan tentang kelas bintang ini dan membuka cabang baharu dalam mengkaji magnetosfera eksotiknya, kata NCRA. – Agensi


Wanita bawa duit dalam beg plastik beli Ninja 250
Oleh KOSMO!

21 November 2021, 6:30 pm
JAKARTA – Sebuah video memaparkan aksi seorang wanita membawa beg plastik hitam berisi wang simpanannya selama lapan bulan untuk membeli sebuah motosikal tular di media sosial.
Video itu dimuat naik dalam akaun TikTok bernama @bangarik02.
Pemilik akaun itu yang merakam kejadian tersebut didatangi wanita terbabit untuk membeli motosikal yang dijualnya.
Wang itu adalah hasil simpanannya selama lapan bulan. Wanita itu dilihat menghulurkan beg plastik hitam berisi wang 100,000 rupiah (RM 29.32) dan 50,000 rupiah (RM 14.66), selain beberapa beg plastik jernih berisi duit syiling.
‘’Berapa lama duit simpanan ni kak?’’ tanya penjual.
‘’Lapan bulan,’’ jawab wanita itu.

“Ninja 250 edisi terhad telah dijual, wanita ini rajin menyimpan, cantik dan rajin menyimpan wang,” tulis penjual motosikal itu dalam klip video yang dimuat naik.
Rakaman video itu mendapat pelbagai komen netizen.
‘’Dia menyimpan wang selama  8 bulan untuk dapatkan motosikal ninja. Saya 8 bulan dapat lemak.’’ kata seorang netizen. – Agensi


Kerajaan setuju bayar pampasan kepada Pahang
Oleh ABDUL RASHID ABDUL RAHMAN

21 November 2021, 6:12 pm
BERA – Perdana Menteri Datuk Seri Ismail Sabri Yaakob berkata, Kerajaan Persekutuan bersetuju memberikan pampasan kepada negeri Pahang atas komitmen negeri itu mengekalkan hutan simpan.
Bagaimanapun beliau berkata kerajaan Persekutuan akan mencari formula terbaik bagi menilai jumlah pampasan yang dapat memberi manfaat kepada kerajaan negeri dan tidak membebankan Kerajaan Persekutuan.
“Di Semenanjung, Pahang adalah negeri tertinggi yang mengekalkan hutan simpan lebih 57 peratus dan pengorbanan itu kita tidak lupakan.
“Mengenai sumbangan iaitu dari segi pampasan terhadap pengorbanan kerajaan Pahang mengekalkan hutan simpan kabinet sudah pun bersetuju,”katanya ketika Program Pemerkasaan Pendigitalan Perusahaan Mikro Kecil dan Sederhana (PMKS) Kebangsaan 2021 di Dewan Konvensyen Majlis Daerah Bera di sini hari ini.
Yang hadir sama Menteri Besar Datuk Seri Wan Rosdy Wan Ismail; Menteri Komunikasi dan Multimedia, Tan Sri Annuar Musa; Menteri di Jabatan Perdana Menteri (Ekonomi) Datuk Seri Mustapa Mohamad dan Menteri Pembangunan Usahawan dan Koperasi, Tan Seri Noh Omar.
Menurut Ismail Sabri formula terbaik akan dihasilkan dalam usaha menyalurkan pampasan yang sewajarnya kepada kerajaan negeri.

Katanya, semua pihak terbabit termasuk kerajaan negeri dan Persekutuan akan bersama berbincang dalam menyelesaikan isu tersebut. -K! ONLINE.


Mayat pesara ditemui dalam kereta
Oleh NOOR HASLIZA NUSI

21 November 2021, 6:47 pm
GEORGE TOWN – Mayat seorang pesara lelaki ditemui di bahagian tempat duduk pemandu kereta jenis Perodua Myvi di hadapan sebuah premis berdekatan Kondominium Golden Triangle, Relau di sini pagi tadi.
Difahamkan, kejadian itu disedari orang awam yang berada di situ sebelum menghubungi pasukan polis untuk tindakan lanjut.
Jurucakap Jabatan Bomba dan Penyelamat negeri berkata, pasukannya menerima panggilan untuk bantuan membuka pintu kereta daripada pihak polis pada pukul 10.37 pagi sebelum pasukan dari Balai Bomba dan Penyelamat Bayan Baru tiba kurang 10 minit kemudian.
“Terdapat seorang mangsa lelaki yang lengkap berpakaian kemeja-T berwarna merah dan berseluar pendek berada dalam keadaan tidak sedar di kerusi pemandu.
“Ketika itu, enjin kereta berkenaan masih dihidupkan dan berada dalam keadaan berkunci. Anggota memulakan operasi membuka pintu kereta dengan menggunakan peralatan khas.
“Mangsa disahkan meninggal dunia oleh pihak Kementerian Kesihatan yang turut berada di lokasi kejadian dan telah diserahkan kepada pihak polis untuk tindakan lanjut,” katanya ketika dihubungi hari ini.

Tambah jurucakap itu lagi, operasi menyelamat tersebut tamat sepenuhnya pada 11.28 pagi. – K! ONLINE.


Solskjaer sah tinggalkan United
Oleh KOSMO!

21 November 2021, 6:59 pm
MANCHESTER – Selepas mencatat kekalahan memalukan 1-4 kepada Watford dalam aksi Liga Perdana Inggeris (EPL) di Vicarage Road malam kelmarin, pengurus Manchester United, Ole Gunnar Solskjaer sah melepaskan jawatannya.
Perkara itu diumumkan secara rasmi di laman rasmi skuad The Red Devils sebentar tadi selepas pengurusan tertinggi dikatakan mengadakan mesyuarat tergempar selepas kekalahan tersebut.
Pengendali dari Norway itu akhirnya melepaskan jawatannya selaku pengendali United selepas mereka mencatat lima kekalahan dalam tujuh perlawanan terakhir Liga Perdana.
Tugas untuk mengemudi United ketika ini akan diisi buat sementara waktu oleh penolong pengurus, Michael Carrick bagi membolehkan pasukan itu mengenalpasti pengurus interim yang bakal dibawa masuk.
Sebagai rekod, Solskjaer dilantik sebagai pengurus pasukan itu pada Disember 2018 dan berjaya membantu United muncul naib juara saingan Liga Europa musim lalu serta naib juara Liga Perdana Inggeris.
Beberapa nama dikaitkan dengan jawatan ditinggalkan oleh Solskjaer itu antaranya, Erik Ten Hag, Brendan Rodgers dan yang paling kuat adalah bekas jurulatih Real Madrid, Zinedine Zidane. – AGENSI


Serpihan ujian senjata Rusia terus ancam ISS
Oleh KOSMO!

21 November 2021, 8:00 pm
WASHINGTON – Agensi Pentadbiran Aeronautik dan Angkasa Lepas Kebangsaan (NASA) melaporkan bahawa Stesen Angkasa Antarabangsa (ISS) masih berisiko dirempuh serpihan ujian senjata oleh Rusia, lapor laman berita Wion News semalam.
Rusia sebelum ini memusnahkan salah sebuah satelitnya sendiri dan menghasilkan gugusan serpihan berhampiran ISS yang mempunyai tujuh angkasawan..
Mereka diarah untuk berlindung di dalam kapsul kapal angkasa selama dua jam selepas ujian itu dilakukan sebagai langkah berjaga-jaga bagi membolehkan mereka segera melarikan diri sekiranya perlu.
Satelit yang musnah itu menghasilkan lebih 1,500 ‘serpihan orbit yang boleh dikesan’ dan berkemungkinan akan menghasilkan ratusan ribu serpihan  lebih kecil. Sepihan itu dikesan oleh Markas Perintah  Angkasa Lepas Amerika Syarikat (USSPACECOM).
‘’NASA akan terus memantau serpihan ini dalam beberapa hari lagi  dan seterusnya memastikan keselamatan anak kapal kami di orbit Bumi terjamin,’’ kata ketua NASA, Bill Nelson dalam satu kenyataan.
Insiden itu berlaku hanya empat hari selepas kumpulan terbaharu empat angkasawan terdiri daripada Raja Chari, Tom Marshburn, dan Kayla Barron dari NASA serta angkasawan Agensi Angkasa Eropah (ESA), Matthias Maurer tiba di ISS untuk memulakan misi saintifik selama enam bulan.

Tokoh kanan di ESA, Didier Schmitt berkata, tindakan Rusia itu akan meningkatkan risiko pelanggaran di angkasa lepas. – Agensi


Pelajar wanita gantung lampu di kepala
Oleh KOSMO!

21 November 2021, 7:00 pm
BEIJING – Gambar seorang pelajar perempuan yang sedang belajar pada waktu malam tular kerana sanggup menggantung lampu pendarfluor di kepala disebabkan sumber cahaya biliknya tidak mencukupi, lapor portal berita Wolipop.
Gambar itu dilihat unik kerana pelajar itu bertindak menggantungkan lampu itu pada rambutnya walaupun sedang membaca tanpa menggunakan meja.
Menurut Sina News, dia merupakan seorang pelajar di sebuah universiti di wilayah Hebei. Ketika kejadian, bekalan elektrik dikatakan terputus.
Kejadian itu menarik perhatian netizen kerana menunjukkan dedikasi seseorang untuk belajar untuk mendapatkan keputusan peperiksaan yang cemerlang.
Bukan sahaja tular, netizen yang melihatnya sibuk berbincang dan mendedahkan cara atau pengalaman masing-masing belajar tanpa pencahayaan yang baik.
Wanita itu juga disebut sebagai ‘lambang kerja keras’ dalam kalangan pelajar.

Gambar itu mendapat lebih 290 juta tontonan dalam aplikasi Weibo sejak ia dikongsikan. – Agensi


Wabak Salmonella berpunca daripada bawang menular di Amerika Syarikat
Oleh KOSMO!

21 November 2021, 8:30 pm
WASHINGTON – Pentadbiran Makanan dan Ubat Amerika Syarikat (FDA) bersama Pusat Kawalan dan Pencegahan Penyakit (CDC) menasihati pengguna mengelak daripada membeli bawang tertentu berikutan wabak Salmonella yang dilaporkan di beberapa negeri termasuk Puerto Rico, lapor stesen penyiaran CNN semalam.
Beberapa syarikat telah menarik balik keseluruhan bawang kuning, merah dan putih kerana berpotensi menyebabkan penyakit Salmonella.
Kesemua bawang itu dibekalkan oleh syarikat ProSource Produce LLC dan Keeler Family Farms. Bawang tersebut diimport dari Chihuahua, Mexico antara 1 Julai hingga 31 Ogos lalu, kata CDC.
FDA juga menyenaraikan  bawang kuning dan putih daripada Green Giant Fresh serta bawang dalam kit makanan tertentu daripada EveryPlate dan HelloFresh yang ditarik balik kerana mempunyai risiko berlakunya pencemaran.
Beg bawang  seberat 1.34 dan 2.27 kilogram daripada pembekal Alsum Farms & Produce Inc, Potandon Produce LLC dan Pier-C Produce itu diimport dari Chihuahua, Mexico.
Bekalan tersebut diedarkan antara Julai dan Ogos lalu yang juga termasuk dalam senarai ditarik balik, demikian menurut FDA.

CDC melaporkan berlaku sekurang-kurangnya 892 jangkitan  dan 183 kes kemasukan ke hospital berkaitan wabak Salmonella setakat ini. – Agensi


PRN Melaka: ‘Post mortem’ kemenangan BN Isnin depan
Oleh NOR SHAFAWATI YUP

21 November 2021, 6:00 pm
SEREMBAN – Pengarah Pilihan Raya Negeri (PRN) Melaka Barisan Nasional (BN), Datuk Seri Mohamad Hasan akan melakukan ‘post mortem’ secara terperinci pada Isnin minggu depan walaupun berjaya menang besar dalam pilihan raya itu kelmarin.
Mohamad berkata, ‘post mortem’ itu bertujuan bagi menilai dan merangka tindakan pada masa hadapan sebagai usaha memperkukuhkan BN di peringkat negeri dan seluruh negara.
“Saya sudah arahkan ‘war room’ untuk buat kajian. Dalam berperang pelbagai medan tempur yang kita lalui dan medan tempur itu bukannya seragam.
“Ada pelbagai corak dan apa yang hendak dikaji adalah keberkesanan jentera kita (BN) sebab kepelbagaian ini berbeza-beza mengikut tempat,” katanya pada sidang akhbar selepas merasmikan Persidangan Agung Kebangsaan Persatuan Solidariti Nasional (Persona) Kali Ke-6 di sini hari ini.
Timbalan Pengerusi BN itu memberitaghu, pihaknya berdepan pelbagai keadaan dan situasi sepanjang PRN Melaka berlangsung, namun ia dijadikan penilaian bagi menggariskan strategi serta langkah yang perlu diambil pada masa hadapan.
Berita berkaitan: BN menang 21 kerusi, Pas silap langkah

“Jadi keadaan ini kita kutip dan diambil untuk dijadikan sebagai uji kaji. Kita tak mahu orang kata ‘jatuh terduduk’.
“Alhamdulillah kita menang besar di PRN Melaka kerana dapat menyesuaikan keadaan pada ketikanya,” katanya.
Dalam pada itu, Mohamad berkata, pihaknya turut mengambil isu-isu yang boleh dijadikan sebagai teladan sekali gus memberi contoh yang boleh diikuti.
Semalam, Suruhanjaya Pilihan Raya (SPR) mengesahkan Barisan Nasional (BN) memenangi 21 daripada 28 kerusi Dewan Undangan Negeri (DUN) ditawarkan dalam Pilihan Raya Negeri (PRN) Melaka.
Kemenangan selesa itu menyaksikan BN berjaya membentuk kerajaan Melaka yang baharu dengan majoriti dua pertiga. – K! ONLINE.


Kaji lebih terperinci sebelum bertanding solo – Khairy
Oleh ZAKKINA WATI AHMAD TARMIZI

21 November 2021, 5:55 pm
REMBAU – Barisan Nasional (BN) perlu membuat kajian secara terperinci sebelum membuat keputusan untuk bergerak secara solo atau sebaliknya pada Pilihan Raya Umum Ke-15 (PRU-15) akan datang.
Ahli Parlimen Rembau, Khairy Jamaluddin Abu Bakar berkata, masih terlalu awal sekiranya perkara itu mahu diputuskan ketika ini disebalik kemenangan besar BN dalam Pilihan Raya Negeri Melaka (PRN) semalam.
“BN sudah membuktikan bahawa BN masih ada lagi kekuatan pada pengundi dan di peringkat akar umbi. Bagaimanapun, kena terima hakikat bahawa untuk PRN Melaka hanya 65 peratus sahaja keluar mengundi dan 35 peratus lagi tidak keluar mengundi.
“Apa sahaja keputusan yang bakal dibuat nanti kena fikir soal sama ada Melaka representasi kepada pilihan raya umum, Saya rasa terlalu awal buat keputusan solo atau tidak, kita masih ada kerajaan walaupun di Melaka setuju untuk mengikut jalan masing-masing.
“Masih terlalu awal untuk membuat rumusan dan ambil masa dahulu dan kena kaji secara terperinci.
Saya rasa perlu lebih mendalam lagi statistik seperti 65 peratus siapa yang tidak keluar? Adakah mereka dari luar atau atas pagar,” katanya kepada pemberita selepas mengadakan lawatan ke Pejabat Kesihatan Daerah Rembau, di sini hari ini.
BN kembali membentuk kerajaan negeri Melaka apabila berjaya mencatat kemenangan 21 buah kerusi pada PRN Melaka semalam yang juga merupakan kemenangan dua pertiga. -K! ONLINE.


4G seluruh negara 2025, 5G lancar Disember ini
Oleh ABDUL RASHID ABDUL RAHMAN

21 November 2021, 5:11 pm
BERA – Perdana Menteri Datuk Seri Ismail Sabri Yaakob berkata, kerajaan menyasarkan seluruh negara termasuk kawasan luar bandar dan pedalaman akan menerima capaian internet 4G menjelang 2025.
Beliau berkata, pada masa ini 94 peratus kawasan telah mendapat liputan 4G dan usaha giat dilakukan bagi meningkatkan capaian internet yang dijangka mencapai 96.6 peratus menjelang 2022.
“Kawasan terlalu jauh pedalaman yang langsung tidak ada (capaian internet) kita sasarkan sehingga akhir tahun 2025 baru capai.
“Jadi menjelang 2025 sebanyak sembilan juta premis diliputi pencapaian internet, bermakna setiap rumah dapat capaian internet,”katanya pada
Program Pemerkasaan Pendigitalan Perusahaan Mikro Kecil dan Sederhana (PMKS) Kebangsaan 2021 di Dewan Konvensyen Majlis Daerah Bera di sini hari ini.
Turut hadir sama Menteri Besar Datuk Seri Wan Rosdy Wan Ismail; Menteri Komunikasi dan Multimedia, Tan Sri Annuar Musa; Menteri di Jabatan Perdana Menteri (Ekonomi) Datuk Seri Mustapa Mohamad dan Menteri Pembangunan Usahawan dan Koperasi, Tan Seri Noh Omar.

Menurut Ismail Sabri dalam era digital ini kerajaan memberikan perhatian dalam memastikan setiap kawasan khususnya yang berpenduduk di seluruh negara mendapat capaian internet.
Katanya, untuk tujuan itu sebanyak RM28 bilion diperuntukkan mulai September 2020 bagi melaksanakan Pelan Jalinan Digital Negara (Jendela) di bawah Rancangan Malaysia ke-12.
“Di Bera sebelum Jendela, 70 peratus capaian internet dan selepas Jendela dilancar pada September 2020 capaian internet adalah 90.4 peratus dan kita jangka pada 2025 setiap kampung di Bera termasuk kampung Orang Asli jauh di pedalaman mendapat 100 peratus capaian internet,”katanya.
Sementara itu mengulas mengenai capaian internet 5G beliau memberitahu ia akan dilancarkan pada Disember depan melibatkan Putrajaya, Cyberjaya dan Kuala Lumpur.
Katanya, sebanyak 80 peratus kawasan di seluruh negara disasarkan mendapat capaian internet 5G menjelang 2026. – K! ONLINE.


“Saya tidak menyesal” – YB Viral
Oleh ZULKIFLI MANZOR

21 November 2021, 4:24 pm
MELAKA – Calon Bebas bagi kerusi Dewan Undangan Negeri (DUN) Pengkalan Batu, Datuk Norhizam Hassan Baktee tidak menyesal dengan tindakannya menarik balik sokongan kepada Ketua Menteri, Datuk Seri Sulaiman Md. Ali sebelum ini.
Beliau yang popular dengan gelaran YB Viral berkata, meskipun gagal mempertahankan DUN itu dalam Pilihan Raya Negeri (PRN) Melaka semalam, dirinya telah melakukan yang terbaik untuk penduduk Pengkalan Batu selama ini.
“Saya tiada rasa menyesal. Kita sudah buat yang terbaik dan berhenti (tidak lagi menjadi wakil rakyat) dalam keadaan baik. Kita tidak boleh berkempen, mereka (calon lain) boleh berkempen.
“Saya sudah buat yang terbaik, tetapi tidak boleh buat apa-apa. Jiwa dan raga saya sudah serahkan. Tetapi saya bangga kerana menjadi calon Bebas yang memperoleh 1,218 undi,” katanya ketika dihubungi Kosmo! di sini hari ini.
Norhizam berkata, kekalahannya di DUN Pengkalan Batu semalam sebenarnya satu kerugian besar kepada sebahagian pengundi DUN Pengkalan Batu yang menolaknya kerana mereka telah kehilangan satu permata yang betul menjiwai rakyat.
Menurutnya, ramai pihak datang berjumpa dengannya semalam menyatakan mereka telah kehilangan seorang wakil rakyat yang bekerja dengan baik dan sentiasa turun padang menyelesaikan permasalahan mereka.

Katanya, sepanjang perkhidmatannya beliau tidak cukup tidur sehingga perlu makan panadol untuk memastikan segala permasalahan rakyat termasuk berkenaan babi dapat diselesaikan.
“Tetapi tidak mengapalah jadi rakyat marhain. Saya sudah ada pencen. Saya tidak menyesal berhenti ketika dalam keadaan baik. Media sosial saya antara yang terbaik dan menteri pun kalah.
“Sekali keluar (bahan) dalam TikTok beratus ribu (respon). Facebook saya tidak usah cakap. YB Viral sudah macam satu “branding”,” katanya.
Dalam pada itu, katanya, selepas ini persidangan DUN Melaka pasti kurang menjadi perhatian rakyat Malaysia kerana orang ramai mahu melihat persidangan DUN Melaka disebabkan beliau.
“Saya dikenali satu Malaysia. Mana saya pergi orang ambil gambar dengan saya, namun saya tidak anggap itu sebagai satu kelebihan, tetapi penghargaan,” katanya lagi.
Tambah beliau, buat masa ini beliau mahu berehat dan tidak menolak kemungkinan menubuhkan badan bukan kerajaan (NGO) YB Viral bagi meneruskan khidmatnya kepada rakyat Melaka.
“Kepada penduduk Pengkalan Batu saya Datuk Norhizam minta maaf kerana tidak dapat sebahagian undi dan kepercayaan. Bagaimanapun sebagai calon Bebas memperoleh 1,218 undi saya boleh berasa megah,” katanya. – K! ONLINE


Mas Ermieyati ucap terima kasih ahli UMNO undi beliau
Oleh ZULKIFLI MANZOR

21 November 2021, 4:28 pm
MELAKA – Calon Perikatan Nasional (PN), Datuk Mas Ermieyati Samsudin berterima kasih kepada pengundi Dewan Undangan Negeri (DUN) Tanjung Bidara termasuk ahli UMNO yang menyokong dan mengundinya pada Pilihan Raya Negeri (PRN) Melaka semalam.
Beliau yang juga Ahli Parlimen Masjid Tanah dan Timbalan Menteri di Jabatan Perdana Menteri (Parlimen dan Undang-undang) memberi jaminan akan terus memberikan khidmatnya kepada kawasan tersebut walaupun tidak dipilih sebagai wakil rakyat DUN Tanjung Bidara.
“Saya akan terus berkhidmat walau apa keputusan (PRN Melaka) dan betapa (jumlah undi majoriti) 364 (diperoleh calon BN) sangat signifikan tentang sokongan (kepada saya) biarpun mereka (yang mengundi) orang UMNO,” katanya ketika dihubungi Kosmo! di sini hari ini.
Terdahulu, Mas Ermieyati yang juga calon Ketua Menteri oleh Perikatan Nasional (PN) berkata, PRN Melaka kali ini berjalan dengan sangat baik walaupun dengan Prosedur Operasi Standard (SOP) yang membataskan pergerakan kempen.
Beliau berkata, keputusan di DUN Tanjung Bidara merupakan satu pencapaian terbaik beliau dapat berikan kepada PN berdasarkan kemenangan tipis diperoleh calon BN disebabkan ramai pengundi tidak pulang ke kampung untuk mengundi.
“Ini menunjukkan sebenarnya ada ruang (untuk beliau dan PN) di Tanjung Bidara tetapi masanya belum tiba. Lagipun seperti saya selalu nyatakan DUN Tanjung Bidara adalah kubu kuat dan kawasan tradisi UMNO.

“Saya boleh rasakan suasana yang baik dan itu yang merendahkan undi majoriti. Semasa hari mengundi saya dapat rasakan perasaan yang sangat berbeza berbanding Pilihan Raya Umum Ke-14.
“Masa itu orang pandang muka kita pun tidak mahu macam nak telan. Semalam orang ramai panggil untuk bergambar. Saya rasa itu satu pencapaian yang baik,” katanya. – K! ONLINE


PRU-15 dalam masa terdekat – Tok Mat
Oleh NOR SHAFAWATI YUP

21 November 2021, 5:04 pm
SEREMBAN – Timbalan Pengerusi Barisan Nasional (BN), Datuk Seri Mohamad Hasan melihat terdapat kewajaran untuk mengadakan Pilihan Raya Umum Ke-15 (PRU-15) dalam masa terdekat melihat kepada faktor sentimen rakyat yang kini berpihak kepada Barisan Nasional (BN) selain kesesuaian masa.
Mohamad berkata, perkara itu turut disuarakan kepada Perdana Menteri, Datuk Seri Ismail Sabri Yaakob semalam selepas BN memenangi Pilihan Raya Negeri (PRN) Melaka dengan 21 kerusi daripada 28 kerusi keseluruhannya.
“Saya bercakap dengan Perdana Menteri semalam, kita patut mempertimbangkan untuk segerakan PRU-15. Suka atau tidak kita tunggu sehingga Julai nanti sebab perjanjian (Memorandum Persefahaman kerajaan dan pembangkang) sehingga Julai.
“Ini pun tidak tahulah kerana banyak yang kalah teruk di Melaka, tidak tahulah kalau mereka menarik diri. Dalam politik apa juga boleh berlaku dinamiknya akan berubah setiap hari. Jadi terpulang kepada BN dan UMNO untuk buat ulang kaji,” katanya pada sidang akhbar di sini hari ini.
Beliau berkata demikian selepas merasmikan Persidangan Agung Kebangsaan Persatuan Solidariti Nasional (Persona) Kali Ke-6 Sesi 2020 di sini.
Jelas Mohamad, PRU-15 dalam waktu terdekat penting supaya mandat baharu dapat diberikan semula kepada rakyat.

“Dapatkan mandat baharu, orang faham selepas pandemik ini memang susah untuk mentadbir negara, dapatkan mandat baharu semula, dapat majoriti yang baik, kemudian semua kena bersatu padu,” katanya.
Mohamad yang juga Timbalan Presiden UMNO memberitahu, jika diberikan pilihan beliau mahu PRU-15 diadakan esok. -K! ONLINE


Bapa ‘menyusul’ 10 jam selepas anak maut kemalangan
Oleh TENGKU DANISH BAHRI TENGKU YUSOFF

21 November 2021, 4:30 pm
KUALA TERENGGANU – Bapa Mohd. Azizi Jaafar yang mati dalam keadaan rentung di dalam kenderaannya yang terbakar semalam meninggal dunia selang 10 jam selepas insiden ngeri itu.
Abang mangsa, Mohd. Jasmani Jaafar, 50, berkata, ayahnya, Jaafar Abdullah, 76, yang mengalami asma kronik dan tekanan darah tinggi meninggal dunia di rumah keluarga mereka di Kampung Wakaf Mempelam di sini pada pukul 5 pagi tadi.
“Sebelum kemalangan menimpa adik saya (Mohd. Azizi), kami dalam perjalanan membawa pulang ayah yang dirawat ke Hospita Sultanah Nur Zahirah di sini pulang ke rumah.
“Saya menemani ayah di dalam ambulans nampak kereta adik terbakar,” katanya ketika ditemui di Tanah Perkuburan Islam Wakaf Mempelam di sini hari ini.
Berita berkaitan: Lelaki rentung terperangkap dalam Perodua Alza terbakar
Mohd. Jasmani berkata, dia meluru keluar dari ambulans untuk menyelamatkan Mohd. Azizi tetapi kenderaan itu meletup terlebih dahulu.

Tambahnya, kesedihannya berganda apabila bapanya, Jaafar pula menghembuskan nafas terakhir tidak lama kemudian.
“Jenazah ayah dan Mohd. Azizi disemadikan bersebelahan pada pukul 1.30 tengah hari tadi,” katanya. – K! ONLINE


[VIDEO] Penduduk cemas bonet kereta Hyundai terbakar
Oleh NOOR HASLIZA NUSI

21 November 2021, 5:26 pm
GEORGE TOWN – Penduduk di flat Bukit Gedung, Bayan Baru di sini cemas apabila sebuah kereta jenis Hyundai yang diletakkan di tempat meletak kereta berdekatan Blok 16 berasap sebelum terbakar hari ini.
Kejadian yang berlaku pada pukul 4.15 petang itu disedari salah seorang penduduk yang melalui kawasan tersebut sebelum memaklumkan kepada penghuni yang tinggal berhampiran.
Penduduk, Hasrun Hisham Noorani, 42, berkata, dia terkejut melihat kepulan asap yang keluar dari bahagian bonet kereta berwarna putih tersebut.
“Saya sempat merakam gambar serta video semasa kereta itu berasap dan terbakar untuk dikongsi di dalam kumpulan WhatsApp komuniti sebelum sebarang kejadian tidak dingin berlaku.
“Tindakan itu juga bertujuan mengesan pemilik kereta termasuk kenderaan yang diletakkan berdekatan dengannya. Semasa kejadian pemilik kereta tiada di lokasi kejadian.
“Penduduk segera menghubungi bomba untuk memadam api,” katanya yang memberitahu operasi memadam api selesai dalam masa kurang lima minit.

Difahamkan, kebakaran itu hanya melibatkan bahagian bonet kereta. – K! ONLINE


Mak cik tebang pokok marah jalan tidak dibaiki
Oleh KOSMO!

21 November 2021, 5:39 pm
JAKARTA – Tular sebuah klip  video memperlihatkan beberapa wanita berpangkat ‘mak cik’ bertindak menebang beberapa batang pokok sehingga menutupi sebatang jalan di Indonesia, lapor laman berita Suara.com hari ini.
Video tersebut dimuat naik di laman perkongsian gambar Instagram pada akaun bernama @peristiwa_sekitar_kita.
Kumpulan wanita itu bergilir-gilir menebang pokok dan menumbangkannya di jalan berhampiran menggunakan kapak dan gergaji.
Rupa-rupanya, mereka melakukan sedemikian sebagai satu protes disebabkan keadaan jalan yang sudah lama rosak teruk tetapi tidak dibaiki pihak berkuasa tempatan.
Kejadian itu berlaku di wilayah Sulawesi Tenggara.
Video itu mendapat perhatian netizen yang membanjiri ruangan komen.

“Mak kalau marah memang seram,” kata seorang netizen.
‘’Ibu adalah yang terbaik,’’ kata seorang netizen yang lain. – Agensi


KKM dijangka umum sistem amaran jika kes Covid-19 terus meningkat
Oleh ZAKKINA WATI AHMAD TARMIZI

21 November 2021, 5:18 pm
REMBAU- Kementerian Kesihatan (KKM) akan mengumumkan satu sistem amaran berisiko tinggi dalam masa terdekat sekiranya berlaku gelombang peningkatan kes Covid-19 sehingga ke tahap kritikal.
Menteri Kesihatan, Khairy Jamaluddin Abu Bakar berkata, sistem amaran itu dijangka akan diumumkan dalam satu hingga ke dua minggu lagi.
“Saya hendak mengumumkan dalam masa terdekat dalam masa satu hingga dua minggu lagi satu sistem yang dinamakan Sistem Amaran Berisiko Tinggi. Hampir semua negeri telah berada di fasa empat dan mereka tidak boleh berpatah balik.
“Saya telah maklumkan kepada jawatankuasa pengurusan pandemik, sekiranya ada tanda sudah rasa masuk dalam keadaan bahaya saya akan mengumumkan sistem amaran ini,” katanya selepas mengadakan lawatan ke Pejabat Kesihatan Daerah Rembau, di sini hari ini.
Pada lawatan tersebut, beliau yang juga Ahli Parlimen Rembau turut menyerahkan aset untuk kegunaan pejabat kesihatan berkenaan termasuk sebuah van, kenderaan pacuan empat roda dan 10 buah komputer.
Dalam pada itu, Khairy memberitahu, kerajaan memberi jaminan tidak akan melaksanakan sekatan penuh pada masa akan datang namun memaklumkan terdapat beberapa sektor yang akan diperketatkan operasinya.

“Jika boleh saya mahu elak sekatan penuh (kerana) bukan hanya menganggu ekonomi, termasuk juga kesejahteraan dan mental rakyat. Mereka (rakyat) tidak boleh melalui lagi sekatan penuh.
“Ada beberapa sektor yang akan diketatkan dan saya akan mengumumkan serta dalam keadaan apa sistem yang akan dipakai.
“Kementerian Kesihatan saya rasa sudah bersedia apabila ada sistem ini apabila ada kenaikan dan sekiranya sudah melepasi nilai ambang. Bukan sekatan secara penuh tetapi ada sekatan yang diperketatkan,” katanya.
Sementara itu, Khairy turut menyarankan kepada mana-mana penerima vaksin Sinovac untuk mengambil dos penggalak vaksin Covid-19 terutama dalam kalangan warga emas.
“Vaksin Sinovac memang berkesan bagaimanapun, keberkesanannya cepat menurun berbanding Pfizer.
“Saya menggalakkan mereka (penerima Sinovac) terutama bagi warga emas penyakit kronik (komorbid) untuk mengambil dos penggalak ini,” katanya lagi. -K! ONLINE.


Penduduk Pulau Pinang masih ‘tolak’ dos penggalak
Oleh SITI NOR MAS ERAH AMRAN

21 November 2021, 3:12 pm
SEBERANG PERAI – Keengganan warga emas dan golongan sasar yang berisiko tinggi untuk mendapatkan dos penggalak vaksin menyukarkan usaha kerajaan negeri menangani virus Covid-19.
Pengerusi Jawatankuasa Agroteknologi dan Keselamatan Makanan negeri, Dr Norlela Ariffin berkata, jarak hospital yang jauh menjadi antara alasan penerima menolak suntikan dos penggalak.
“Berdasarkan maklumat yang diterima, ada penerima yang kata susah untuk mendapatkan parkir dan lalu lintas yang sesak di kawasan hospital menyukarkan mereka untuk datang.
“Segelintir individu juga tidak menjawab panggilan janji temu hospital dan klinik, selain turut memberikan alasan yang mereka sihat dan tidak memerlukan dos penggalak selain keraguan penerima yang tidak mahu disuntik dos penggalak campuran menjadi cabaran untuk kita meyakinkan mereka,” katanya.
Beliau berkata demikian kepada pemberita selepas Majlis Penyerahan Cek Tabung Bantuan Pelajar Covid-19 di Icon City, di Bukit Mertajam di sini hari ini.
Sehingga kini, Pulau Pinang masih berada di tangga kelima terbawah untuk negeri yang menerima dos penggalak. -K! ONLINE


Ramai pegawai, anggota JPJ dijangkiti Covid-19 semasa bertugas
Oleh ROSLIZA MOHAMED

21 November 2021, 3:30 pm
KOTA BHARU – Seramai 560 pegawai dan anggota Jabatan Pengangkutan Jalan (JPJ) di seluruh negara dikesan positif Covid-19 sejak Mac tahun lalu.
Timbalan Ketua Pengarah Pengurusan JPJ, Aminurrahim Mohamed berkata, daripada jumlah itu, sebanyak 531 kes dilaporkan positif Covid-19 pada tahun ini manakala 29 kes pula direkodkan pada tahun lalu.
Menurut beliau, 50 peratus daripada jumlah itu dipercayai dijangkiti semasa betugas iaitu berurusan dengan pelanggan di kaunter.
“Dalam situasi negara dilanda pandemik Covid-19, pegawai dan anggota sentiasa memberi komitmen menjalankan tugas masing-masing bagi memenuhi keperluan orang awam yang berurusan dengan JPJ.
“Saya berharap pelanggan yang mahu berurusan di kaunter JPJ terutama yang mempunyai kontak rapat dengan individu dijangkiti Covid-19 supaya tidak hadir berurusan dengan kami untuk mengelakkan jangkitan,” katanya.
Berita berkaitan: Isteri meninggal dunia selepas 24 jam nikah

Berkata demikian ketika ditemui pemberita selepas menyampaikan sumbangan Badan Khairat Kematian JPJ Malaysia (Baqa) sebanyak RM10,000 kepada waris bekas Pembantu Tadbir (Pengkeranian/Operasi) di JPJ Putrajaya, Siti Saraf Ismail, 25,.
Siti Saraf meninggal dunia bulan lalu selepas 24 jam berkahwin dengan pasangannya, Mohamad Amirul Akmal Mohd. Aziz,25, pada 24 Oktober lalu. -K! ONLINE


Bot tiada lesen bawa 7 penumpang ditahan
Oleh MOHD SYALMIZI HAMID

21 November 2021, 3:19 pm
GEORGE TOWN – Maritim Malaysia (APMM) menahan sebuah bot yang membawa penumpang tanpa lesen yang sah di perairan negeri ini pada kedudukan 1.3 batu nautika timur Batu Maung dekat sini semalam.
Pengarah Maritim negeri, Kepten Maritim Abd. Razak Mohamed berkata, bot penumpang tanpa nombor pendaftaran itu ditahan pada pukul 5.55 petang dalam Op Pertiwi.
“Ketika diperiksa, bot yang dikendalikan tekong yang membawa tujuh penumpang warga tempatan berusia 38 hingga 56 tahun itu gagal mengemukakan lesen bot dan kebenaran membawa penumpang.
“Mereka kemudiannya diiring masuk ke Jeti Polis Marin Batu Uban sebelum tekong dan penumpang dibawa ke Ibu Pejabat APMM Pulau Pinang untuk siasatan lanjut,” katanya dalam satu kenyataan hari ini.
Kes itu disiasat di bawah Seksyen 474 (1) Ordinan Perkapalan Saudagar 1952 iaitu beroperasi tanpa lesen bot yang sah.
Beliau turut mengingatkan pemilik dan tekong bot supaya mematuhi undang-undang di laut, manakala penumpang harus peka dengan memastikan bot yang dinaiki memiliki lesen dan berdaftar dengan pihak berkuasa agar tahap keselamatan lebih terjamin sekiranya berlaku sesuatu yang tidak diingini.

Berhubung sebarang aduan salah laku jenayah maritim di laut atau sebarang kecemasan, orang ramai diminta segera menghubungi talian hotline Pusat Operasi Maritim Negeri Pulau Pinang di talian 04-2626146 atau talian kecemasan MERS 999. – K! ONLINE